چۆن پەرە بە بەهێزی وشەی ئینگلیزی دەدەیت؟ - سێنتەری پەرەپێدان و زمان\nچۆن پەرە بە بەهێزی وشەی ئینگلیزی دەدەیت؟\n١. دەست بە خوێندنەوەی پەرتووک بکە\nبەشێوەیەکی سروشتی ئەو پرسیارەمان لە مێشکا دروست دەبێت، " کام پەتووکە باشە بیخوێنمەوە؟ ." پرسیار لە کەس مەکە. ئەوان هەزارەها کتێبت بۆ پێشنیاردەکەن، دوای ئەوەش ئامۆژگاریکردن هەرزانترین شتە لە جیهاندا .هەموو ئەمانە پشتگوێبخە، بڕۆ بۆ کتێبخانەیەک یان دوکانی کتێب فرۆشتن و هەرەمەکیانە کتێبێک هەڵبژێرە. دەست بە خوێندنەوەی ئەو کتێبە بکە. سەرەتا وشەیەکی زۆر دەدۆزیتەوە کە تەنانەت هەرگیز نەتبیستون. لەگەڵ ئەوەشدا واز لە خوێندنەوەی مەهێنە. لە جیاتی ئەوە، هەوڵبدە پێشبینی ماناکەی بکەیت بە پێی دەقەکە. دواتر سەیرێکی ماناکەی بکە لە ڕێگای فەرهەنگێک. ئەمە بکە بۆ هەموو ئەو وشانەی کەمانایان نازانیت. کتێبەکە بەوریاییەوە بخوێنەوە. ئەوە بکە بە هەنگاوی سەرەکیت. خوێندنەوە باشترین ڕێگایە بۆ پەرەپێدانی بەهێزی وشە.\n٢. بنوسە. زۆر بنووسە\nنووسینی ڕۆژانە پێویستییەکی سەرەکییە بۆ فێربوونی وشەی نوێ. بەدڵنیایەوە ئەو پێویستییە هاندەرێکی کارا دەبێت بۆ پەرەپێدانی وشەکاریت. گوێ بە هەڵەی ڕێزمانی مەدە، تەنها بە بەردەوامی بنوسە. دوای مانگێک یان زیاتر، سەرسام دەبیت بەو ئەنجامەی بەدەستی دەهێنیت.\nوەکو ئەوەی کۆتا ڕۆژتبێت قسەبکە. کاتێک قسە لەگەڵ کەسێک دەکەیت یان کە لەگەڵ هاوڕێکەت دەدوێیت، ئەو وشانەی لەو دواییانە فێریان بوویت بەکاریان بهێنە. ئەوانە لە دەقدا بەکاربهێنە. هەروەها کاتێک ناوێکی باو وەکو (food) بەکاردەهێنیت، هەوڵبدە هاوماناکانیان بدۆزیتەوە بۆ نموونە: (aliment) یەکێک لە هاوماناکانی وشەی (food) ە. بەم شێوەیە دەتوانی ژمارەیەکی یەکجار زۆر وشە فێربیت. لەبیرتبێت فێربوونی وشەی نوێ بەفیڕۆدانی کاتە ئەگەر بەکاریان نەهێنیت. هەرشتێک ڕۆژانە بەکارنەهێنرێت ژەنگ دەهێنێت و دەبێتە تۆز، ئەوە بۆ هەموو زانیاریەکانیشت هەر ڕاستە. بۆیە بەکاریان بهێنە بەڕاستی.\n٤. تەکنەلۆجیا بۆ سودی خۆت بەکاربهێنە\nلە ڕۆژگاری ئێستادا هەموو شتێک بۆ خەڵکی ئاسایی بەردەستە لە سایەی پەیدابونی ئەو تەکنەلۆجیایەی کە ناوی ئینتەرنێتە. لەوانەیە تۆ نوێترین مۆدێلی موبایلی زیرەکی سامسۆنگ یان ئای پادی ئەپڵت هەبێت، بەڵام سودی ئەوە چیە ئەگەر ئەوە بۆ سودی خۆت بەکارنەهێنیت. بۆیە سەردانی وێب سایتەکان بکە وەکو: Dictionary.com ،Vocabulary.com ،Wordnik ،Wordpandit ...هیتر. هەموو ئەم وێب سایتانە نایابن کە وشەی زۆریان تێدایە زۆر بەباشی ڕوونکراونەتەوە وە دڵنیام چێژیان لێدەبینیت.\nتێبینی: حەزدەکەم پێشنیاری کتێبی (Word Power Made Easy) تان بۆ بکەم بەڵێ، ئەو کتێبە فێری وشە نوێکانت دەکات لەسەر بنچینەی وشەزانی کە ئەمە بۆ من زۆر بەسودبوو.\n٥. سەیری فیلم و زنجیرەی تەلەفزیۆنی بەریتانی و ئەمریکی بکە\nیەکێک لە باوترین ڕێگاکانی کات بەسەربردن بۆ گەشەپێدانی وشەکاری بریتییە لە سەیرکردنی فیلمەکان یان ئەو زنجیرە تەلەفزیۆنیانەی حەزتلێیانە. هەرچەندە کاتێک دەڵێم فیلمەکان و زنجیرە تەلەفزیۆنیەکان مەبەست ئەوانە نیە کە کراون بە ئینگلیزی چونکە ئەوە قورسە و مەحالە وەرگێڕانی شتێک لە زمانێکەوە بۆ یەکێکیتر وەکوخۆیبێت، بەڵکومەبەستم ئەوانەیە کە لە بنەڕەتدا بە ئینگلیزی بەرهەمهێنراون. گوێگرتن لەو ئەکتەرانەی کە ڕەوان بێژن لە زماندا یارمەتیت دەدەن لە فێربوونی وشەی نوێ، وە فێربوونی چۆنیەتی خوێندنەوەی ئەو وشانە و هەروەها بەباشی تێگەیشتن لەوەی کە چۆن هەندێک لە وشەکان مانای جیاوازیان هەیە بەپێی جیاوازی دەقەکان. لەگەڵ دەرکەوتنی ئەنتەرنێت، دەستکەوتنی فیلمەکان و زنجیرە تەلەفزیۆنیەکان ئاسانترە لە هەر کاتێک، بۆیە ئەکاونتی سەیرکردنی فیلمەکانت (Netflix) نوێبکەوە و دەستبکە بە بەکارهێنانی. دەتوانیت دەست پێبکەیت بە سەیرکردنی ئەوانەی کە ژێر نووسی ئینگلیزییان هەیە هەتا کارامەیی گوێگرتنت بەهێزدەبێت لەگەڵ هەموو بەشەکانیتری زمان (ڕێنووس، ڕێزما...هیتر). دوای ئەوەی باوەڕبەخۆبونی زیاترت بە دەستهێنا، وردە وردە سەیریان بکە بەبێ ژێرنووس.\n٦. پۆدکاست و ئەو پەرتووکانەی کە تۆماری دەنگیان هەیە\nئەوە بێهاوتاترینە بۆ پەرەپێدانی وشەکاری لە کاتێکداهەم بۆ کات بەسەربردنە و هەم بۆ وەرگرتنی زانیاریشە. پۆدکاست و کتێبی دەنگی بەردەستن بۆ زۆر بابەت هەم لە ڕوی زانست، تەکنەلۆجیا، سەیارە و بازرگانی، تاوەکو بابەتی فاشیۆن، فۆتۆگرافی و ژیاننامە یان بیرەوەری کەسە بەناوبانگەکان، بۆیە هەندێک لەو شتانە بدۆزەوە کە چێژیان لێدەبینیت. ژمارەیەکی یەکجار زۆرئەپلیکەیشن بەردەستن کە پۆدکاست و کتێبی دەنگیی پێویست لە خۆدەگرن وەکو: Audible ،Google Podcasts ،Spotify ،Stitcher ،Podcast Republic... هیتر. هەڕەمەکیانە یەکێکیان هەڵبژێرە و دەستبکە بە گوێگرتن.\nوەرگێڕانی: ژاڵە ڕەسوڵ ڕۆستەم\nخوێندکاری بەشی زمانی ئینگلیزی - کۆلێژی پەروەردەی بنەڕەت - زانکۆی ڕاپەڕین


کورتەیەک لە مێژووی ژیانەوە و یەکگرتنەوەی ئیتالیا... ھەڵۆ بەرزنجەیی\nنووسین و ئامادەکردنی … ھەڵۆ بەرزنجەیی 11.11.2020 …\nبیرۆکەی ژیانەوەی ئیتالیایەکی یەکگرتوو. ڕەنگە باشتر بێت چەند ھەنگاوێ بچینەوە دواوە بۆ ساڵی 1815، کە بە سەرەتای Risorgimento/ ژیانەوە و یەکگرتنەوەی ئیتالیا دادەنرێت. بەڵام بەتێکڕا لە ساڵی1848 ھەوڵەکان بۆ یەکگرتنەوە چڕ بوونەوە و ھاوشانی شۆڕشەکانی تری ئەوروپا بەتایبەت ئەڵمانی ڕەوتی کرد. یەکێ لە سەرکردە ئیتالییەکان دەڵێ: " میللەتێکی 20 ملیۆنی ناتوانرێ بچەوسێندرێتەوە،گەر یەگکرتوو خاوەن خۆی بێت". ھەڵبەت ھیچ نەتەوە و میللەتێک ڕازی نییە بێگانە حوکمی بکات و ژیانی بندەستی بەسەر بەرێت.. لە ھەر قۆناغ و بە پێی توانا و شیاوبوون، ئامادەبوون بۆ قوربانیدانیش، ھەوڵی سەربەخۆیی و ئازادی دەدەن.\nئیتالیاش دوای نەمانی ئیمپراتۆرێتی ڕۆمانی، بەسەر چەند ناوچەیەکی دابڕاو لە یەکتردا نزیکەی 10 نیمچە دەوڵەتۆکەی پاشانشین دابەش بوو. ئیتالیا بووە تەنھا چەمکێکی جوگرافیایی. ئەم وڵاتە دەوڵەمەند بوو بە سەرمایەی کەلوپەل و کار و شوێنەواری تەلارسازی و ھونەریی و کەسایەتی ئەدیب و وێنەکێش و موزیکزان و نووسەری دیار و ھەڵکەوتووی خاوەن فیکر و ھزرمەندیی، بەڵام لە ڕووی پیشەسازییەوە زۆر پێشکەوتوو نەبوو. جگە لە کولتوور و شانازییەکانی سەردەمی ئیمپراتۆرێتی ناوبراو، ھیچ شتێ پێکەوە کۆینەدەکردنەوە...\nلەگەڵ ئەمەشدا ھەر لەم دوو دەڤەرەدا ویست و خواست و باوەڕی نەتەوەیی ئیتالی بۆ یەکگرتنەوە تا دەھات بەرزتر دەبۆوە... ھەڵگرانی ئەم بیرۆکەیەش خەڵکانی لیبەڕاڵی ناسیۆنالیستی و ھاوڵاتی مافپارێز بوون. بەڵام بەداخەوە واقعی تاڵی سیاسی شتێکی تری دەنواند.\n٢- ھەوڵی یەکگرتنەوە بە دروشمی لەسەرەوە بۆ خوارەوە لەلایەن ماڵی Savoyen کە پاشای ئیتالیا بوون.ئەمانە باوەڕیان بە ئیتالیایەکی پاشایی ھەبوو. دیارە پێکھاتەی خۆیان و بەرژەوەندییەکانیان لەپێشچاو گرتبوو، لەگەڵ ئەوەشدا، دوایش دەردەکەوێ ڕۆڵێکی زۆر گرنگ لە پرۆسەی یەکگرتنەوەکەدا دەگێڕن. بەسەرکردایەتی سەرەک وەزیرانە ھەڵکەوتووەکەی Camillo Benso Graf von Cafvour / . کافور و دەرکردنی ڕۆژنامەی بەناوبانگی II Risorgimento...لە ساڵی 1847 دا. ئەمانە دەسەڵاتیان ھەر لە ھی کۆنەوە بۆمابۆوە لە سنووری دەوڵەتی کڵێسادا بوو، فەرەنسییەکان پاڵپشتیان لێ دەکردن. بەکورتی ناوی ئەم رۆژنامەیە بووە ناوی سەرجەم بزاڤی یەکگرتنەوەی ئیتالیا لە مێژوودا...Risorgimento ژیانەوە و یەکخستنەوە..\nوەک ئاماژەمان پێدا تێکشکان لە ھەوڵ و شۆڕشی یەکەمدا ، زانیاری زۆر لای ئیتالییاییەکان کۆبۆوە... یەکێ لە ئەزموون و وانەکان ئەوە بوو، کە ئیتالییەکان تێگەیشتن بەتەنھا ناتوانن ھێزەکانی ئاوستریا/ نەمسا ڕاماڵن. بۆیە بەناچاریش بێت، پێویستیان بە کۆمەک و ھاوکاری دەرەکی ھەیە.\nکافور و ئەلبەرتینۆ ھەردوو پێکەوە دوای ڕاو ڕاوێژ ،نەخشە و پلانێکی ژیرانەیان داڕشت تا لەنێوان نەمسا و فەرەنسا بتوانن یارییەکی باش بکەن و یەکێکیان بکەنە دۆست و خەریکی شەڕی ئەوی تریان بن. کافور لەسەرەوە نزیکی فەرەنسیییەکان بوو، لێ لەبنەوە پشتیوانی لە بزاڤە ئاتالییەکانی ناوخۆ دەکردو ئارەزوویشی بوو خۆی بێتە سەرۆکی ئیتالیای ئایندە. سیاسەتی بریتی بوو لەوەی فەرەنسا نەوروژێنێ و بەنەرمی و دبلۆماسی مامەڵەی لەگەڵدا بکات. ئەوە بوو بەختی ئەوان لە ساڵی 1853-1856 شەڕی Krim/ قرم ،سەڕی ھەڵدا،کە ڕووسیا دەیویست لاوازی دەوڵەتی عوسمانی بقۆزێتەوە و باڵادەستی تەواو بەسەر بالکاندا و گەرووی دەردەنیلدا بەدەست بهێنێ. فەرەنسا و ئینگلیزیش دژی ئەم هەوڵەی رووسەکان وەستانەوە. ئەم ھەلە زێڕین بوو ھاتە بەردەم دەوڵەتی کلێسا، کە ماڵی ساڤۆیان بەپشتیوانی ڕاستەوخۆی فەرەنسا تێیدا حاکم بوون و جێی پاپا PuisIX بوو واتە ڤاتیکان. فەرەنسا کەوتە شەڕەوە، ئەوە بوو لە Piemont-Sardinien/ کافور توانی لەگەڵ ناپلیۆنی سێیەمدا 1858ڕێکبکەوێ و پێشنیازیان کرد بۆ فەرەنسا لەم شەڕەدا ئەوان پاڵپشتی فەرەنسا دەکەن. وا ڕێکەوتن کافور یارمەتی فەرەنسا بدات لە شەڕیان دژ بە دەسەڵاتی نەمساوی بۆ رزگارکردنی ناوچەکانی Lombardo-Venetiens بەرامبەر بەمە ھەردوو دەڤەری Nizza&Savoyen کە لەلایەن دەوڵەتی کڵێساوە بەڕێوە دەبران و فەرەنسا پاڵپشتی لێ دەکردن، ئارام و سەقامگیر بخرێنە ژێر ڕکێڤی فەرەنساوە...\nلە مانگی گوڵانی 1859 دا ، ئیتالییەکان دەسەڵاتی نەمسایان ورووژاند. چونکە لەم چرکەساتەدا نەمسا لە کێشەی گەورەدا بوو لەگەڵ پروسیای تازە هەڵکەوتووی بەهێزدا. باشتر بڵێم شەڕیان پێ فرۆشتن، و شەڕێکی قورس ڕووی دا لە Solferino و ئیتالییەکان بە پشتیوانی فەرەنسییەکان لەشەڕەکەدا سەرکەوتن . بەڵام ئەوە بوو فەرەنسا بە ھۆی گوشاری نێودەوڵەتییەوە زوو لە شەڕەکە کشایەوە. بەم ھۆیەوە لەدوو ناوچەکە توانییان تەنھا لۆمباردۆ بخنەوە ژێر دەسەڵاتی خۆیان. واتە تەنھا نیوەی ناوچەکە بەدەست بھێننەوە. دیارە ئەمەش بۆ خۆی ھەر سەرکەوتنە بۆ ئیتالیا...لە ڕێکەوتنامەی ئاشتی Zürich زوریخ 1859 تەنھا لۆمباردۆ درا بە فەرەنسا، چونکە ڤێنیسیا ھێشتا لەژێر چنگی نەمسادا مابۆوە..


אגרת יהודה 1 HHH - یەهوزا 1 KSS\n2بەزەیی و ئاشتی و خۆشەویستی بۆتان زیاد بێت.\n3خۆشەویستان، هەرچەندە زۆر بە پەرۆش بووم تاکو لەبارەی ڕزگاریی هاوبەشمانەوە بۆتان بنووسم، بەڵام بە پێویستم زانی ئەمەتان بۆ بنووسم، لێتان دەپاڕێمەوە تێبکۆشن بۆ ئەو باوەڕەی1:3 مەبەست لە پەیامی مەسیحە بۆ باوەڕ. کە تەنها جارێک دراوەتە دەست گەلی پیرۆزی خودا. 4لەبەر ئەوەی کەسانێک بە دزییەوە هاتوونەتە ناوەوە، لەمێژە بۆ ئەو حوکمە نووسراون، خوانەناسن، نیعمەتی1:4 نیعمەت: بەخشینێکی خودایە کە بەبێ ئەوەی شایستەی بین خودا پێمان دەبەخشێت. خودامان بۆ بەڕەڵایی دەگۆڕن و نکۆڵی لە عیسای مەسیح دەکەن، کە تاقە سەروەر و خاوەن شکۆمانە.\n5بەڵام دەمەوێت بیرتان بخەمەوە کە خۆتان دەیزانن، یەزدان کە گەلەکەی خۆی لە خاکی میسر ڕزگار کرد، بەڵام دواتر ئەوانەی باوەڕیان نەهێنا لەناوی بردن. 6هەروەها ئەو فریشتانەی پایەکانی خۆیان نەپاراست، بەڵکو شوێنی خۆیان بەجێهێشت، بە کۆتی هەتاهەتایی بۆ سزای ڕۆژی گەورە لەژێر تاریکیدا هەڵگیران. 7هەروەها سەدۆم و عەمۆرا و شارەکانی دەوروبەریان بە هەمان ڕێگا بەدوای داوێنپیسی و هاوڕەگەزبازی کەوتن، جا بە ئاگرێکی هەتاهەتایی سزادران و بوون بە پەند.\n8خەیاڵخاوەکانیش بە هەمان شێوە، جەستە گڵاو دەکەن و دەسەڵات ڕەت دەکەنەوە و بوختان بە شکۆداران1:8 مەبەستی لە فریشتەکانە. دەکەن. 9بەڵام میکائیلی سەرۆکی فریشتەکان، کاتێک دژایەتی شەیتانی کرد و سەبارەت بە تەرمی موسا مشتومڕی کرد، نەیوێرا بە بوختان سکاڵای لێ بکات، بەڵکو گوتی: «یەزدان سەرزەنشتت بکات!» 10کەچی ئەوانە قسە بۆ شتێک هەڵدەبەستن کە نایزانن. ئەوەی بە سروشتیش دەیزانن، وەک ئاژەڵی بەستەزمان، لەمانەدا تێکی دەدەن.\n11قوڕبەسەریان! چونکە ڕێگای قایینیان گرتووە، بۆ بڕێک دەستکەوت خۆیان داوەتە دەست چەواشەیی بەلعامەوە1:11 بڕوانە سەرژمێری 31:16.، لە یاخیبوونەکەی قۆڕەح1:11 بڕوانە سەرژمێری 16:1-35. لەناوچوون.\n12ئەوانە لە داوەتە برایەتییەکانی ئێوەدا لەکەیەکن، بێشەرمانە نان دەخۆن، شوانێکن کە تەنها خۆیان دەلەوەڕێنن. ئەوانە هەوری بێ بارانن و با هەڵیگرتوون، وەک داری بێ بەری پاییزن، لە ڕەگەوە هەڵکەنراون، دوو جار مردوون. 13ئەوان شەپۆلی دەریای هەڵچوون و کارە شەرمهێنەرەکانیان وەک کەف دەردەکەون، ئەستێرەی گەڕۆکن کە هەتاهەتایە ڕەشایی تاریکییان بۆ هەڵگیراوە.\n17بەڵام ئێوە ئەی خۆشەویستان، قسەکانی نێردراوانی عیسای مەسیحی گەورەمان بهێننەوە یاد کە پێشتر گوتوویانە. 18پێی گوتن: «لە کۆتایی ڕۆژگار، هەندێک گاڵتەجاڕ پەیدا دەبن و دوای ئارەزووە خراپەکانیان دەکەون.» 19ئەوانە دووبەرەکی دەنێنەوە، سروشتی مرۆڤانەن و ڕۆحی پیرۆزیان نییە.\n20بەڵام ئێوە خۆشەویستان، خۆتان لەسەر باوەڕی پیرۆزتان بنیاد بنێن، بە ڕۆحی پیرۆز نوێژ بکەن، 21خۆتان لەناو خۆشەویستی خودا بپارێزن، چاوەڕوانی بەزەیی عیسای مەسیحی خاوەن شکۆمان بن بۆ ژیانی هەتاهەتایی. 22بەزەییتان بەوانەدا بێتەوە کە گومان دەکەن. 23هەندێک لە ئاگر بڕفێنن و ڕزگاریان بکەن، لە ترسدا بەزەییتان بە هەندێکدا بێتەوە، تەنانەت ڕقتان لەو بەرگانە بێتەوە کە بە جەستە گڵاو بوونە.


ئه‌لقاعیده له کوردستان. برایم جه‌هانگیری – Giareng\nئه‌لقاعیده له کوردستان. برایم جه‌هانگیری\nلە 29 مارس , 2013\nنامه‌یه‌ک بۆ مامۆستا مه‌لا مه‌سعوود. به‌ڕێز مامۆستا مه‌لا مه‌سعوود، وا تێنه‌گه‌ی ئه‌و رسته‌یه‌ی سه‌ره‌وه‌م به مه‌بەستی تۆمه‌ت لێدان یان بێڕێزی نووسیوه. یه‌که‌م سوور ده‌زانم که بوون به ئه‌لقاعیده به شانازی ده‌زانن نه‌ک تۆمه‌ت و دووهه‌م چون من هه‌رگیز به‌رامبه‌ر به دوژمنکه‌شم بێڕێزیم نه‌کردووه که وایه ناکرێ به هه‌مان شێوه به مامۆستایه‌کی ئایینی کورد بێڕێزی بکه‌م، به‌ڵام پێم خۆشه منیش وه‌ک مرۆڤێک و وه‌ک تاکێکی کورد، به رامبه‌ر به به‌ڕێزتان و هونه‌رمه‌ند “په‌رواز حوسێن” و به ئه‌نفال و به هه‌ڵه‌بجه ڕاو بۆچوونی خۆم بڵێم که دڵنیام راووبۆچوونی میلۆنان ئینسانی کورده.\nبه‌ڕێز مامۆستا، هه‌رچه‌ند جاری خوتبه‌ی ئێوه و باقی مامۆستایانی ئایینی ده‌بینم که له سه‌ر هونه‌مه‌ندان قسه ده‌که‌ن یه‌که‌م خۆزگه ده‌خوازم که کورد نه‌بام و له ناو میله‌تێک دا که بیرۆکه‌ی هێنده دواکه‌وتووانه هێشتا و له‌سه‌ده‌ی 21 دا له ناویان دا له بڕه‌و دایه له دایک نه‌بام و دووهه‌میش به خۆم ده‌ڵێم، مادام له نێوچاوانم وا نووسراوه و ته‌قدیر به‌شی منی ئاوا داوه وا چاکه قۆڵی لێ هه‌ڵماڵم و ئه‌گه‌ر له توانام دا بوو چاکی که‌م، ئه‌گه‌ریش نا ئه‌وه منیش ئه‌رکی ئینسدانی و نه‌ته‌وه‌یی خۆم به جێ گه‌یاندووه، کێ به‌قسه‌ی کردم و کێ نا ئیئتر له ده‌سه‌لاتی مندا نیه.\nبه‌ڕیز مامۆستا، دینی ئیسلام دینی یه‌کتا په‌ره‌ستی و دینی عیباده‌ت و خۆشه‌وسیتی نێوان مرۆڤ خودایه. دینی ئیسسلام له سه‌ره‌تاوه بۆ ئه‌وه نه هاتووه که حکوومه‌ت بکات،که وڵاتێک به‌ڕێوه ببات، ئه‌گه‌ر له رابردووی زۆر دووریش دا ئه‌وه کراوه به‌و هۆیه بووه که که‌س نه‌بووه کار و باری حکوومه‌ت ڕاپه‌رێنێ. له سه‌دی 21 دا و له گه‌ڵ ئه‌و هه‌مووه ئامرازه پێشکه‌وتووه که زۆربه‌ی هه‌ره زۆری به‌ده‌ستی ئه‌و که‌سانه دروست کراون که جه‌نابتان به کافر و مه‌لعوونیان ده‌زانن و هه‌مووشتێکیان بۆ که‌ڵک وه‌رگرتنی گشتی به حه‌رام و بۆ که‌ڵکی تایبه‌تی خۆتان به حه‌ڵال ده‌زانن ئاوا قسه‌کردن و حوکم دان جورمه و تاوانه و ده‌بێ له دادگا دا وڵام بده‌یه‌وه! ئاخر فه‌یس بووک ئه‌گه‌ر خه‌راپه بۆچی لایه‌نگرانی به‌ریزتان ئه‌و جنێو دان و بێڕێزیه‌ی جه‌نابت به که‌سێک بڵاو ده‌که‌نه‌وه که ده‌نگی به‌قه‌را هه‌موو مه‌لا و ده‌روێشه‌کانی کوردستان بڕ ده‌کات و ئێوه‌ی پێ حه‌په‌ساوه هه‌م له کوردستان و هه‌میش له‌ده‌ره‌وه؟!\nنام هه‌وێ زۆر شێر و ڕێوی بێنمه‌وه. ئه‌م دنیایه‌ی ئه‌مڕۆ و به‌ریوه بردنی وڵات له‌مڕۆ دا کاری ئیوه و حیزبه دینییه‌کان نییه. ئه‌گه‌ر په‌رۆشی حورمه‌تی دین و له ده‌ست نه‌دانی سومعه‌ی دینن واز له‌و قسانه بێنن. ئه‌و فکره ئه‌لقاعیده‌ییه و تالیبانییه مه‌هێننه کوردستان. کوردستان به ده‌ست هه‌زاران برینی ساڕێژ نه‌بووی هێشتا ئازار ده‌کیشێ. ئه‌و پادشایه‌ی به‌ڕیزت هه‌ڵت کوتایه سه‌ر چون قازی به په‌تی سێداره‌وه کرد و ترست لێی نه‌بوو، خه‌راپتر نه‌بوو له‌و سه‌دام حوسێنه‌ی له باسی ئه‌نفال و حه‌له‌بجه دا که به سه‌دان هه‌زاری مرۆڤی بێتاوانی کوردی قه‌تڵ و عام کرد نه‌توێرا به یه‌ک رسته‌ش وه‌ک تاوانبار ته‌نانه‌ت ناویشی بێنی. دڵنیام ئه‌و کاتیش که خه‌ڵک ئه‌نفال ده‌کرا ئێوه و هاوبیره‌کانت هه‌ر لێی بێده‌نگ بوون. ئه‌و جار خۆ دنیا خه‌راپ نه‌ده‌بوو له‌و هه‌مووه کوردایه‌تی کردنه‌ته دا به یه‌ک رسته‌ش باسی رێژیمی ئیسلامی ئیڕانت کردبا که دووسه‌رکرده‌ی ناوداری کوردی وه‌ک قاسملوو و شه‌ڕه‌فکه‌ندی ترۆر کردوون و هه‌زاران پێشمه‌رگه و سه‌دان خه‌لکی بێ تاوانی گونده‌کانی قه‌تڵ و عام کردووه! ئه‌وانیش برای مووسوڵمان و هاو مه‌سه‌بی ئێوه بوون! تۆ بڵیی که‌یسی په‌رواز له‌و که‌یسه گرینگتر بێ که من وه‌بیرت دێنمه‌وه و ئیوه هه‌ر هه‌مووتان قه‌ت ئاوڕێکتان لێ نه‌داوه‌ته‌وه؟! موسوڵمانی و دینداری و عیباده‌تی په‌روه‌ردگار به هه‌ڵکوتانه سه‌ر خه‌ڵکی دیکه، نه‌ته‌نیا گه‌وره و به‌ڕیز نابێ به‌ڵکوو ده‌بێته ئه‌و وه‌زعه‌ی که ئێستا من بۆت باس ده‌که‌م.\nمنداڵ بووم باش له‌بیرمه، باوکم به تۆبزی ده‌یبردم و ده‌بوو هه‌موو رۆژانی هه‌ینی نوێژی هه‌ینیمان پێکه‌وه کردبا، باوکی من کابرایه‌ی به‌دین بوو، جێگای باوه‌ڕ و متمانه‌ی خه‌ڵکی بوو، سه‌ری چووبا نوێژ و رۆژووی نه‌ده‌چوو. ئه‌و کات واته نزیک 1965تا 1970 باش له‌بیرمه که مزگه‌تی سووری مه‌هاباد نوێژی جومعه‌ی ده‌کرا. ئێمه ده‌بوو لانی که‌م سه‌عاتێک زووتر و به په‌له‌په‌ل خۆمان ساز کردبا و هه‌ر به ڕێوه که‌وشمان ده‌پێ کردبا تا خۆ بگه‌ینینه مزگه‌وت و بتوانین شوینێک په‌یدا بکه‌ین. باوه‌ڕ بفه‌رمووون مامۆستا به‌زه‌حمه‌ت لای کووچه و سه‌ربانمان وه‌ده‌ست ده‌که‌وت ئه‌ویش ده‌بوو خه‌ڵک تۆزێ زیاتر پاڵ وێکده‌ن. ئه‌و کات تێکرای خه‌ڵکی مه‌هاباد هه‌ر 30000 سی هه‌زار که‌س ده‌بوو. (هیوادارم له ئاماره‌که زۆر دوور نه‌بم). له نوێژی جومعه‌دا نه ژووره گه‌وره‌که‌ی مزگه‌وت و نه سه‌ربان و نه کووچه و نه شه‌قام هه‌ڵی نه‌ده‌گرت. خه‌ڵکی ئیماندار هه‌ر جمه‌ی ده‌هات.\nئه‌وانه‌ی وه‌ک ئێوه بیرده‌که‌نه‌وه هاتن، رێژیمی ئیسلامی ئێران دامه‌زرا، موزیک و شایی به جارێ قه‌ده‌غه کرا، له جیاتی له خودان و قوڕ پێوان بوو به کولتووری زاڵ، سه‌رزوه‌وێکی نه‌خۆش، خه‌ڵکێکی نه‌خۆش،ولاتێکی کاول وێرانیان ده‌گه‌ڵ خۆیان به دیاری هێنا. ئه‌وانه و ئێوه راست وه‌ک یه‌ک بیر ده‌که‌نه‌وه و له روانگه‌ی منه‌وه هیچ فه‌رقتان نییه ته‌نیا ئه‌وه‌نده نه‌بێ ئه‌وان ده‌ه‌سه‌ڵاتیان هه‌یه و ئێوه نا، چۆن ده‌رکی خۆشه‌ویستی و میهره‌بانی له‌و ولاته گاڵه درا، ده‌رکی مزگه‌وته‌کانیشیان به قوڕ گرت، خه‌ڵکی له دین هه‌ڵگه‌رانه‌وه و به هه‌زاران هه‌زار که‌س دینه‌که‌یان گۆری ئایینه‌کانی دیکه‌یان هه‌ڵبژارد. وازیان له دینی ئیسلام هێنا. له‌به‌ر ئه‌وه‌ی له دینی ئیسلام و له خودا ناسی دا هه‌ر ” بسمالله القاسم الجبارین” یان دیت و “بسم الله‌الحمان الرحیم” له مه‌کته‌بی ده‌سه‌لاتدارانی ئیسلامی دا جێی نه‌بۆوه نه ئێران و نه له ئه‌فغانستان.\nبه‌ریز مامۆستا ئه‌گه‌ر دینی ئیسلام دینی میهره‌بانی وره‌حمه‌ته بۆچی ئێوه هه‌ر دینی زه‌بر و زه‌نگ و گۆپاڵ و هه‌ڕه‌شه وگوڕه‌شه و گوڕاندن و تۆقاندن نیشانی خه‌ڵک ده‌ده‌ن! ئایا ئه‌وه خزمه‌تی دین ده‌کات؟ ئایا په‌رواز حوسێنێکی هه‌نه‌رمه‌ند که ده‌بوو ئێوه وه‌ک کچی خۆتان سه‌یری بکه‌ن و محه‌به‌تی پێبکه‌ن که کورد و هونه‌ری کوردی له ناو براموسوڵمانه عه‌ڕبه‌کان که خاوه‌نی ئه‌سڵی دینه‌که‌ن ده‌ناسێنێ بۆ ئه‌وه ده‌بێ به‌و ئیسلووبه ئه‌لقاعیده‌ییه ده‌گه‌ڵی بدوێن؟! چ نه‌ماوه بیڵێم ئه‌وه نه‌بێ که به‌داخه‌وه ئێوه هێشتا نازانن و ناتوانن ده‌رکی په‌رواز و په‌روازه‌کان بکه‌ن . ئه‌و ده‌رک نه‌کردنه و به‌تایبه‌تی له‌به‌رامبه‌ر راوه‌ستانه دا راست وه‌ک ئه‌وه وایه که مه‌له نه‌زانی و بت هه‌وێ به پێچه‌وانه‌ی ره‌وتی رووباڕێکی خوڕێن مه‌له بکه‌ی.\nبه‌ڵام هۆ لاوانی موسوڵمانی ناو مزگه‌وته‌کان. کوڕ و کچه جوانه‌کانی کوردستان. برۆن ده‌رس بخوینن، زانستی سه‌رده‌م فێر بن، ئه‌گه‌ر دیندارن و ئه‌هلی مزگه‌وت، دینه‌که‌تان بپارێزن و نوێژ و تاعه‌تی خۆتان بکه‌ن. به عیلم و به کرده‌وه خزمه‌تی گه‌له بنده‌سته‌که‌تان بکه‌ن. به‌ڵام نه‌که‌ن ده‌داوی ئه‌لقاعیده‌ی کوردستان که‌ون. ئه‌لقاعیده هه‌ر ئه‌لقاعیده‌یه چ له کوردستان چ له هه‌نده‌ران.\nئیداره‌ی ئه‌وقافی کورد‌ستان زوڵم ده‌کات که له زاری منداڵه شه‌هیده‌کان ده‌گێڕێته‌وه و ده‌یدا به‌و مامۆستایانه که به پێچه‌وانه‌ی هه‌موو به‌رژه‌وه‌ندیه‌کی نه‌ته‌ویی و نیشتمانی هه‌نگاو ده‌نێن. ئه‌وانه له مزگه‌وت و له بڵیندگۆی مزگه‌وته‌کان که‌ڵک وه‌رده‌گرن بۆ دژایه‌تی فکر و به‌رنامه‌کانی حکوومه‌ت ئه‌ویش به دواکه‌وتووترین شێوه. ئێوه به‌رپرسن سه‌باره‌ت به‌و بابه‌ته له هه‌موو بارێکه‌وه و دڵنیا بن ده‌بێ وڵامده‌ر بن به‌رامبه‌ر به ئه‌مرۆ و به‌رامبه‌ر به دواڕۆژ.\nنووسه‌ران و رۆشنبیران\nبه‌داخه‌وه ئه‌لقاعیده به ئاشکرا له مینبه‌ری مزگه‌وته‌کان را ده‌نگی به‌رزه و بۆ دژایه‌تی هه‌موو جۆره هونه‌رێکی نه‌ته‌وه‌یی و نیشتمانی خه‌نجه‌ری رووتی له کالان ده‌رکێشاوه. هه‌ڵبژاردن له باشووری کوردستان نزیکه و ئێران به لێشاو پاره‌ی ڕژاندۆته ئه‌و به‌شه له کوردستانی نیوه رزگار بوو بۆ ئه‌وه‌ی ئه‌و وه‌زعه بشێوێنێ، به دڵنیاییه‌وه مینبه‌ری مزگه‌وته‌کان له‌و باره‌وه باشترین جێگایه بۆ مانۆڕی رێژیمی ئیسلامی ئێران. به ناشکوری نه‌بێ که‌سیش ده‌نگی لێنایه. ئۆپۆزیسیۆن که به‌شیکی هه‌ر ئه‌و مه‌لایانه‌ن و به ناوی جۆراو جۆر حیزبیان پێک هێناوه و جاری نه‌رمی ده‌کێشن تا ده‌گه‌ن به ده‌سه‌ڵات. گۆڕانی پێشکه‌وتنخوازیش له‌ترسی دڵ ئێشانی هاوپه‌یمانانی ئیسلامی خۆی ناوێرێ له‌و باره‌وه هه‌ڵوێستێکی روونی هه‌بێ و بێده‌نگی باشترین سیاسه‌ته بۆ وان. یه‌کیه‌تی مۆدێڕن و پارتی دێمۆکراتی خاوه‌ن حکوومه‌ت وسه‌رۆکی حکوومه‌تیش که له ترسی له‌ده‌ست دانی ده‌نگی موسوڵمانه تۆند ئاژۆکان له هه‌ڵبژاردنی داهاتوو دا سه‌باره‌ت به‌و بابه‌ته مته‌قیان له خۆ بڕیوه.\nدۆستان، رۆشنبیران و رۆژنامه نووسانی خاوه‌ن هه‌ڵوێست. ناکرێ و نابێ له‌و که‌یسه وا به‌هاسانی بێده‌نگ بین، ته‌نیا که‌مپه‌ین چاره‌ی ئه‌و وه‌زعه نییه. نووسین و نووسین و نووسین. روخساری ئاشکرا و داپۆشراوی ئیسلامی سیاسی ئاشکراتر که‌ن که یه‌کێک له مه‌ترسیدارترین هه‌ڕه‌شه‌کانه له سه‌ر کورد و له سه‌ر داهاتووی حکوومه‌تی کوردستان.\nتێبینی : ئه‌و نووسراوه‌یه ته‌نیا رووی له‌و مامۆستایانه‌یه که له ماوه‌ی رابردوو دا به هێرشی ناڕه‌وا بۆ سه‌ر سه‌رجه‌م جالاکوانانی هونه‌ری و ئه‌ده‌بی کورد هیچ سنوورێکیان نه‌هێشتۆته‌وه. دڵنیاشم که زۆربه‌ی مامۆستایانی ئایینی کورد ده‌گه‌ڵ ئه‌و شێوه له قسه‌کردن و خوتبه دانه نین و ئه‌وان خۆیان له خه‌ڵک به جیا نازانن.


ژیانێکی تر بە کوردی شیعر بە زمانی بەفر | ئاژانس\nHome گشتی فەرهەنگ ژیانێکی تر بە کوردی شیعر بە زمانی بەفر\nچەند وشەیەک سەبارەت بە وەرگێڕانەکەی کەریم تاقانە!\nئەگەر نووسینی شیعر هونەر بێت، کە بێگومان هونەرێکی بەرزە، ئەوە وەرگێڕانی شیعر هونەرێکی سەختە و یەکێکە لە گرانترین بوارەکانی وەرگێڕان؛ «ڕەسووڵ هەمزاتۆف» لە شوێنێکدا گوتوویەتی (وەرگێڕانی شیعر وەک ئەوە وایە، فەرشێکی جوان بە دیوەکەی تریدا ڕابخەیت.) بە ڕای من ئەمە جوانترین پێناسەیە بۆ وەرگێڕانی شیعر؛ ڕەنگەکانی فەرشەکە، ئەو نەخش و وێنانەی تێدایە، هەموو دەردەکەون، بەڵام بە ڕەنگێکی کاڵەوەبووی ناشیرین و زبر.\nچەندان ساڵ لەمەوبەر کۆمەڵەشیعرێکم ڕاستەوخۆ بە زمانی سویدی نووسین و لە دەزگای (پیونیار) چاپ و بڵاو کرانەوە؛ شیعرەکان لە خودی زمانی سویدیدا لە دایک بوون و لە جۆرە زمانێکی سادەدا، گوزارشتیان لە هەست و ئەندێشەیەک، لە ژیانی تاراوگەی خۆم دەکرد. هاوکات ئەم شیعرانە خاڵی نەبوون لە ڕابردووی خۆم، بێگومان ئەو ساتەی شیعرەکانیشی تێدا نووسراون.\nهەر ئەو دەمەی شیعرەکانم تێدا نووسین، بۆم دەرکەوت، کە نووسینی هەمان ئەو شیعرانە بە زمانی کوردی سەختە، سووکەهەوڵێکیشم دا بۆ ئەوەی بیانکەم بە کوردی، بەڵام نەمتوانی و هەموو ڕیتم و مانا و ئەو زمانە سادە سویدییەی لە شیعرەکاندا بەکارم هێنابوون، نەدەمان و شتێکی کاڵوکرچ و بێمانایان لێ ده‌رده‌چوو.\nدوای ئەو هەموو ساڵە، نووسەر و وەرگێڕی خۆشەویست، کاک کەریم تاقانە ئەم شیعرانە سەرنجی ڕادەکێشێت و بەبێ هیچ ڕێککەوتنێک لە نێوانماندا، شیعرەکان دەکات بە کوردی. کە کاک کەریم شیعرەکانی بۆ ناردم و بە کوردی خوێندمەوە، بۆ یەکەم جار هەستم بە ڕیتمی شیعرەکان لەو زمانە شیرینە کوردییەدا کرد، کە تاقانە شیعرەکانی پێ وەرگێڕاون. بۆ یەکەم جار هەستم کرد، وەرگێڕانی شیعر چ تێگەیشتنێکی قووڵە، نەک تەنیا لە ڕیتم و مانا و دۆزینەوەی دنیای شیعرەکان، بەڵکوو لە بەکارهێنانی وشەی جوان و دۆزینەوەی ئەو مروارییە بچووکانەی، لە شه‌وه‌زه‌نگدا دەبریسکێنەوە، هەروەها له‌ده‌ستنه‌دانی ئەو ئەتمۆسفێرەی لە شیعره‌کاندا هەن.\nشیعرنووسین بۆ من، دنیایه‌کی ته‌واو تازه‌یه. من پێشتر، ساڵه‌های ساڵ، کاری ئه‌ده‌بیم کردووه و پێنج کتێبیشم به زمانی کوردی بڵاو کردووه‌ته‌وه. کاتێک له نه‌وه‌ده‌کاندا له گرتووخانه‌یه‌کی عێراقیدا توند کرابووم و حوکمی مه‌رگ درابووم، هیچ بیرم له لای شیعر نه‌بوو.\nبه‌ڵام ئێستا، ئه‌وه‌تا بێ ئه‌وه‌ی پلانم دانابێ، جاروبار به زمانه تازه‌که‌م شیعر ده‌نووسم، ئه‌م کتێبه شیعرییه‌یش هه‌ڵبژارده‌یه‌که له شیعره‌کانم. من ئه‌م شیعرانه‌م ڕاسته‌وخۆ به زمانی سویدی نووسیون. بۆ من ئیمکانی نییه شیعری ئاوا به زمانی کوردی بنووسم، یان بتوانم ئه‌م شیعرانه بۆ زمانی دایک وه‌ربگێڕم.\nئه‌مانه ته‌نیا خه‌یاڵ و وێنه‌ی خۆبه‌خۆن، که به زمانی سویدی ڕێچکه ده‌به‌ستن. ژیان له سوید و زمانی سویدی ئه‌زموونی تازه‌یان به من داوه و لاپه‌ڕه‌ی تازه‌یان له مندا کردووه‌ته‌وه، که تا ڕاده‌یه‌کیش ئاڵوگۆڕیان له که‌سێتیی مندا دروست کردووه. ئه‌مه جۆرێکه، هه‌ر ده‌ڵێی من سه‌رله‌نوێ له دایک بوومه‌ته‌وه و فێری زمانێکی تازه و ساده بووم. نازانم داخۆ له داهاتوویشدا شیعر ده‌نووسم یان نا، به‌ڵام ئه‌م شیعرانه باس و قسه‌ی دڵی منن بۆ «ژیانێکی تر»، که من لێره له وڵاته تازه‌که‌مدا که‌شفم کردووه.\nله سه‌فه‌ر بووم، نه‌مده‌توانی ڕابوه‌ستم! حه‌قیقه‌ت له هه‌وادا بزر بوو. نه‌مده‌توانی بیدۆزمه‌وه، جیای بکه‌مه‌وه و له‌نێو ئه‌وانی دیکه‌دا بیبینم. حه‌قیقه‌ته‌کانی دیکه بۆ من هه‌ر به‌و شێوه‌یه بوون، لێڵ و ناڕوون. ڕێگه‌م ته‌مومژاوی و هه‌موو ورده‌کارییه‌کان، ناته‌واو. ئه‌رێ کامه حه‌قیقه‌تی من بوو، که وه‌کوو ئاو به‌نێو ئه‌نگوسته‌کانمدا ڕژا؟ کامه حه‌قیقه‌تی من بوو، که له‌و خه‌باته کتوپڕییه له‌سه‌ر خودی خۆم، بزر بوو! حه‌قیقه‌تی من، ڕۆحم بوو، که ده‌مێک ساڵ پێش ئێستا، له جه‌سته‌م جیا بووه‌وه.\nسەرنج: کتێبی ژیانێکی تر، دانا ڕەووف بە سویدی نووسیویەتی و کەریم تاقانە کردوویە بە کوردی، ناوەندی باڵندە بۆ شیعر، بەم نزیکانە بڵاوی دەکاتەوە.\nجاڕده‌رانی ڕیفراندۆم بانگ بكه‌ن بۆ لێپرسینه‌وه\nبە گرافیک: دوایین ئەنجامی ڕیفراندۆمەکەی تورکیا


شادی و پەژارە …. حەوسەت – Dengekan\nbyDenegkan\tAugust 15, 2019\tGeneral, Literature\nلەماڵ دەردەچم و هەوا لێڵ و ئاڵۆزە تەمومژ دونیای داپۆشیوەو چاوم چاو نابینێ پێدەچێ گەردەلولێکی بەهێز هەڵبکات و دونیا وێران بێت. چاوەکانم دادەخەم بەهیچ جۆرێ عاقیبەتی ئەم دونیایەو ئەم سەر ئەرزە بەخێر نابینم.\nهێشتان بەدوار گێژەڵوکەی ژیاندا ڕێم نەکردوە تا تەرمی زوخاوی خۆم ببینم! ڕەنگە تەرمەکەم کونجێکی تاریکی وشک و ساردی زینداندا کزو مەلول خەڵتانی خوێن بێت ، یاخود ڕەنگبێ تفەنگێکی شەڕی مرۆڤ کوژ کەهێشتان دوکەڵی گوللە تەقئوەکە بەسەریەوە مابێت و کە ئەستەم بێ ئیتر لەدەستم جیابکرێتەوە.\nکێ دەزانێ؟ ئەی چی ئەگەر من کیژۆڵەیەکی دەرون ترساوی نەخۆشبم و بەتەنها هاوارکردنێک، جنێو دانێک ، چاوسورکردنەوەیەک خۆم کوشتبێ؟ ئەی چی ئەگەر گەنجێکی لاسار بووبم، لەکاتی هەڵچڕینی نەمامێکا گیانم سپاردبێ، ئەی ئەگەر بازرگانێکی تەماحکار بووبێتم و لەناو کەشتی خنکابم!؟ یان ئاهی هەتیوێک منی گرتووە کە نەیتوانیوە کاڵاکانم بکڕێ؟ خۆ ئاهی دایکێکی جەرگ سووتاویش نەبێ کە موچەکەیم بڕیوە و لەکارگەکەم دەرم کردووە؟ وتوومە بڕۆ ئیتر چایەچیم ناوێ! تۆ بڵێی ئەو هەمووە پاسەوان و پارەی بازرگانێک مردنی دوانەخات؟” کێ دەزانێ ڕەنگە هەر پاسەوانەکان منیان کوشتبێ؟ سەیرە! چەند سەیرە بۆچی من بەر لەمەرگم بیرم بۆ ئەو شتانە نەدەچوو؟ ئەی چۆن بوو دەمزانی ناوو نازناوو پیشەم چیە؟ چۆن دەمزانی غەم بخۆم؟ ئەی چی دڵخۆشی دەکردم؟ هەر بەڕاست بەچی دڵتەنگ دەبووم؟ بۆ لە مردن دەترسام؟ دایکمم خۆشدەویست؟ دایکم لەژیاندا مابوو ؟\nدایکم…دایەم ڕێگای دەدام خەونەکەم بێتە دی؟ منداڵێکی بێلانە بووم یان خێزانم هەبوو؟ باشە هەر بەڕاست دەبێ من کەسێکی چۆن بوبێتم؟ چۆن لەدایک بووم؟ چۆن ژیام؟ ئەی چۆن مردم؟ ئێستە لاشەکەم لەکوێیە؟ بۆچی ڕۆحم پەڕاگەندەی سەر لاشەکانە؟ ئێستە لاشەم لەژێر خاکدایە یاخود وەکو لاشەی چۆلەکەیەکی باڵ بڕاوی لە قەفەس ڕاکردوو بەملاو ئەملادا دەکەوێ؟ من دەبێت لاشەکەم بدۆزمەوە ! سەیرە پێشتر لاشەم هەبوو، هەستم دەکرد، ئازاریان دەدام، ئەی بۆ کە ئێستا بەدەورو خولیان دێم و دەچم هیچ کەس شتێ ناڵێ؟ ئەبێ هۆکاری هەموو ئەم لێکەوتانە تەنهاو تەنها تاوانی جەستەم بێ؟یانیش ئەوەی کە…من…زیندوو بوونی من تاوان بووە؟ چۆن هاتمە ژیان و بۆچی دەژیام؟ دەزانی خۆشی مەرگ چیە؟ ئەوەیە کە ئیتر کەس نیە چاوەڕوانت بێ چیتر هیچ کەسێ دەرگاکان بە واڵایی جێ ناهێڵێت لە چاوەڕوانی گەڕانەوەتدا.\nدەزانی هەموویان بۆ جەستەی سوتاوو ساردی تۆ دەگرین، ئەمما هیچ کەس ئەم ڕۆحە ساردو بێهەستەت نابینێ کەوا..کەوا بەلایانا تێدەپەڕێت و بەشداری لە خۆشی و ناخۆشیاندا دەکات.\nبە نێو هەناسەی بادا گوزەر دەکەم و ئاوێنەیەک بانگم دەکات، پێمەڵێ کەتۆ ڕەنگێکی پەڕیو قژێکی ڕەشی ئاوریشمی بەهیچ شتێکەوە نەبەستراوە، جلێکی ڕەشی سەردەمیت لەبەر دەکرد، تۆ هەمیشە کەمانچەیەکت بەدەستەوە دەگرت و دەنگ و ئاوازت دەڕژایە ناو شەوەزەنگی تار،پێمەڵێ کە تۆ تاسەردەمانێک بەڕازاندنەوەی ڕۆحتەوە بردە سەر بۆیە ئێستە هەست بەشێوەت ناکەی.\nتۆ کەمتر سەیری ئاوێنەت دەکرد تابزانی کێی؟نا تۆ هەرگیز سوراوی سور بەر لێوت نەکەوتوە کە تەواوی ژیانی کیژۆڵەکانی گرتووە،تۆ هەرگیز خەوت بە کەسێک نەدیوە تا ببێتە مەعشوقی تۆ نا تۆ نەت دەویست هیچ کەس هاوبەشی لەژیانت بکا یاخود گوێی لەدەنگت بێت کە گۆرانی دەچڕی، تۆ هەمیشە لەهەموان ڕاتدەکردو خۆیانت لێ حەشار دەدان دونیای تۆ هی ئەوان نەبو نە ئەوان دونیای تۆیان بوو.\nکێ دەزانێ؟ خۆ ڕەنگە تۆ لاوێکی تازە پێگەییو کە هەر گیز بیری بەلای کچانی شاردا نەهاتبێ کە چۆن بەدەوری دا گوزەر دەکەن و تێپەڕ دەبن،یان تۆ بەجێی ئەوەی بێزاریان بکەیت تا بزانن کە چەندە ناخ پێویستی بەڕازاندنەوەیە، تۆ بێدەنگ دەبوویت و بێدەنگیت هەلبژارد بەهەناسەیەکی ساردەوە دەستت دەخستە ناو گیرفانی پانیۆڵەکەت و سەیرێکی ئاسمانی تەماوییت دەکرد و سکاڵای دڵی بریندارت بۆ باوەشی دایکت دەبردو ڕۆژانە دەتپرسی ئەرێ دایە چۆن من لەدایک بووم؟ واتە ئەگەر هەمان شێوەی ئەوان لەدایک بووم لەسەر هەمان قەڕەوڵ، هەمان نەخۆشخانە ،هەمان شار، ئەی دایکە بۆچی دونیای من لەوان جیایە؟ واتە نامەوێت ئەوان بم و ئەوانیش من بن وەلێ دایکە فێرم کە تا بەزمانێک قسە بکەم تا هەمووان بزانن کەمن کەڕو لاڵ نیم تەنها ماندووم! ماندووم دایکە زۆر ماندووم ،لە نێو ئەم شارەدا من لاشەیەک نابینم ڕۆحی لەبەرا مابێ، دڵم دەسوتێ دایکە!من…من دڵم بۆیان دەسوتێ! دواتر دایکت سەرتی لەباوەش دەگرت و تا خەو دەیبردیەوە ماچیەکردی.\nبەمانەبێ پەژارە وادیارە تۆ تەمەنت زۆری نەبردووە کە مردووی!پەژارە تۆ دڵێکی ئاڵوواڵ بووویت لەنێو دەستێک جلی ڕەشدا،بەڵێ پەژارە تۆ هەرگیز ئەوەندە کاتت بە من نەدا تا پێت بڵم چ ڕەنگ و ڕوخسارێ یان چ ڕەگەزێک بووی، پەژارە تەمەنی تۆ لەنێوان زەردەپەڕەیەکی شادی هێن و کازیوەیەکی ئومێد بڕاودا ناتوانی بزانی تەمەنی تۆ چەند ساڵ و مانگ و ڕۆژی برد! ئێ کێ دەڵێت تەمەنمان ڕۆژو ساڵ و کاتژمێرو چرکەو خولەک دەژمێردرێت؟ تەمەنمان بریتیە لەو فرمێسکانەی کە ڕشتوومانە، ئەو حەسرەتانەی وەکو گورزە ئاگر هەمووڕۆژێ، هەموو ساڵێ، هەموو کاتێ، دڵ و جەرگمان داخ دەکەن! دڵێکی تەزیوی مات و مردوو ڕۆحێکی گەڕیدەی فەرامۆشکراوم بەشوێن جەستەی نادیارەوە سەرگەردانم! ئیتر ئاوێنە من هەروەک چۆن پێشتر تۆم فەرامۆشکرد ئیستەش گوێ بەقسەکانت نادەم و بۆم گرنگ نیە کەتۆ چی دەڵێیت! پەژارە هەروەک پێشتر ماڵاوایت لێدەکا بەر لەوەی قسەکانت تەواو کەیت ،من ئەمەم کە هەم ئەوەبووم کە بوو!کاری گەڕانم قورس نیەو تەنانەت دەتوانم لە ناو دیوارەکانشا ڕیبکەم لەوێدا من تەرمخانەیەک دەبینم بڵێی جەستەی ساردی منیش لەپاڵ ئەوانەدا نەکەوتبێت؟ نا بڕواناکەم چون من زۆر دەمێکە مردووم و ئەوتەرمانەش هەر هی دووسێ ڕۆژ لەمەوبەرن.\nهەر کە لە تەرم خانەکە هاتمە دەر ئیتر لێم ڕونە کە هیچ لەوتەرمانەی ژوورەوە هی من نین. کێ دەزانێ؟ ڕەنگە لەسوچێکی ئەم نەخۆشخانەیە لەگیانەڵڵادابم و هێشتا گیانم دەرنەچوبێت،بەدەم ڕێگاوە بیرم دەکردەوە تەرمێکی سپی پۆش دەبینم ڕۆحەکەی وا خەریکە جێی دێڵێ! تاو نا تاوێ دەڕوات و بەرەو لای من دێ دوو هەنگاو دەچێتە دواوەو ئەچێ یا جەستە ساردو کزەکەی وە ئاگا بێنێ! دکتۆرەکان دەوریان گرتووەو ناتوانم چێتر بیبینم .\nگوێم لێیە دەنگێک بەچرپە بە ئەوانی تر دەڵێ ئیتر با خزم و دۆستان لای سەریەوە دانیشن هەر کەسێکی ویست بۆی بانگ بکەن ئەو تەنها ۳٤ کاتژمێری ماوە ئەبێ ئەو دڵڕەقە کێ بێ وا بێبەزەییانە هەواڵی مەرگی ڕۆڵەی ئاوا بێنێ! ئا بیرم کەوتەوە ئەوە دکتۆرە ئا! چاویلکەیەکی لەسەر لووتی ڕاگرتووەو نێوچەوانی داوە بەیەکدا و بەدەنگێکی ئابڕو بەرانە بەم دایکە جەرگ سووتاوە دەڵێ کە ئارام بگرێت و بێ دەنگ بێ نەبادا کەش و هەوای نەخۆشخانە لەبار چێ! بەجێی ئەوەی شادیەکەمت پێ چارە ناکرێ دەنگم بەسەردا بەرزەکەیتەوە دکتۆر؟! شادیەکەم…تاقانەی دایە وەی هەموو کەسم ڕۆ، وەک سنەوبەرێکی لە ئەرز چەقیو لەگەڵ ڕەشە بادا بەملاو ئەولا دا دەکەێ ئەم دایکە بەستەزمانە نەهۆش بەسەریەوە ماو نەفرمێسک لەچاوەکانی قەتیس دەبوو هەرچی کردیان و کردیان بۆیان ژیر نەدەبویەوە هەرچی دەیانکرد لەناوی شادی و ڕۆ ڕۆ بترازە قسەیەکی نەکرد شادیەکەم! شادی.. بۆ کوێ دەڕۆی دایەگیان؟\nئاخر تۆ بەم بچوکیەتەوە سەرماتە بێ چۆن دڵم بێ بەتەنها لەو شوێنە ساردو تاریکەدا جێت بهێڵم،هۆ ڕۆڵەکەم تۆ کەی ئەوەندە گەورەبوویت کە لەمن جیابیتەوە و ماڵت بچێتە گۆڕستان؟! ئەی خودا ئەی خودا ئەمە شوێنی ئەو نیە! باشتر لەمن ئەوە دەزانی بەڵام تۆ ئەوەندە کچەکەمت خۆشەوێ تەنانەت بەم ناوەختە دەیبەیتە لای خۆت دەزانم خۆشت ئەوێ دەزانم ، خۆزگە بۆ دایکە دڵ سووتاوە کارێک دەکرا ئاخر بڵێم چی چما کەس لەڕوی دێ پێی بڵێن چیتر مەگری؟ ئای دونیا تۆ چ زاڵمێکی ڕەحمت بۆ مەزڵومێک نیە! هەنگاوێکی تر دەچمە پێشەوە ڕوخساری هەرزەکارێکی زەردهەڵگەڕاو دەبینم کە ئەستەم بوو ڕەنگی ڕوخساری لەڕەنگی پرچی جیابکەیتەوە، جلێکی ڕەسەنی سپی پۆشیبوو تەنانەت دەنکە گەردێکی ڕەشی لێ نەنیشتبوو.\nچەند سەیرە! بەم نیگاو شێوازە ڕێک لە فریشتە بێتاوانەکان دەچوو، تاو ناتاوێ ڕۆحەکەی لە جەستەدا دەردەهاتوو دواتر دەگەڕایەوە شوێنی خۆی هەر کاتێکیش کە ئەمە ڕوی دەدا شادی هەستی بە ناڕحەتی و ئازارێکی زۆر دەکرد، دەگریاو هاواری لە دایکی دەکرد ، تادایکی بەچاوی پڕ فرمێسکەوە کە لەچاوانی دا قەتیس ببون وەلێ دڵی نەهات لە بەردەم کیژۆڵەکەیدا بیانڕێژێت بەزەردەخەنەیەکی پڕ ئازارو قوڕگی پڕلە گریانەوە دەستی دەگوشێت باشتر دەبی دایەگیان باش دەبی کەمێکی تر سەبر بگرە خودا ئاگای لێمانە تەنها من دەزانم کە ئەو چەندە تۆی خۆشەوێت چیتر فرمێسکەکانی بەرگەیان نەگرتوو ڕژانە سەر زوڵفە ساردو بێهەستەکەی شادی ، بۆ ماوەی هەفتەیەک ئەبێت لەسوچێکی نەخۆشخانەدا کەوتووەو چاوی لەسێبەری دایکیەتی و گوێیەکانی هەردەم کراوەبوون بەخاتری هەواڵێکی خۆش کە ژیانی بۆ بگەڕێنێتەوە بەڵام بەداخەوە زوبانی دکتۆرە دڵڕەقەکان،نەک هەر هەواڵێکی خۆشیان نەهێنا بگرە بە چەند نیگایەکی ژەهراوی پێیان دەوت کە ئیتر بوون و نەبوونی تۆ هیچ لەم دونیا ناگۆڕێ جا ئیتر ئەوەت لەسەرە کە بەرۆکمان بەردەی! ئەوە بۆ جاری سێیەم دەچێ کە ڕۆحەکەی دەبینم لە نێو حەوشەی\nنەخۆشخانەدا دێت و دەچێ بەم هاتنو چوونەی تەواو هەراسانی کردم، چیتر خۆم بۆ نەگیراو ویستم پەلاماری بدەم بەڵام ئەو زۆر بە هێواشی دەستی کردە سەر شانم و بە زەردەخەنەیەکی زۆرزانانەوە تۆ چیتە ئەی دۆست؟ بەم سەرو سیماتەوە وەک باڵندەیەکی پەڕاگەندە دەچی چیتە تۆ ڕاوچی هێلانەتیان تێکداوە یاخود ڕێوی بێچوەکانتی خواردووە دواتر ڕوی لەمن وەرگێڕاو ڕوی کردە ئاسمان و دەستەکانی ڕوەو ئەوێ بەرز کردەوە ”ئاخۆ تۆ چۆنەبێ لەم جەنگەڵە فراوانەدا هێلانەیەک بۆ خۆت نەدۆزیەوە؟” من کە ئیتر نەمدەزانی باسی چیدەکات بۆچی وا خەریکە بەزمانی هێماو نیشانە لەگەڵ من بدوێ؟ دەتوانی دەردەکەت بە من بڵێی بەڵکو دەوایەک بزانم بەزەردەخەنەوە ڕوی کردەوە من.\nگوێ بگرە من نازانم تۆ چ شتێکی بێ سەرو بەر ئەڵێی بەڵام واز لە من بێنە بۆچی ئەوەندە ئازاری جەستەی شادی دەدەیت؟ بۆ بەیەکجار لێی دەرناچی و جێی بێڵی بهێڵە با ئەویش ئیسراحەت بکا ئەو هەمووە وێڵی و سەرگەردانیەت بۆچیە؟ ئەمجا دای لە قاقای پێکەنین و نزیکتر بووتەوە دەستی کردە سەر شانم کەواتە هاتووی فێری ژیانم بکەی؟ نەخێر من هاتووم تا پێت بڵێم کە تۆ ڕۆحێکی ئازادیت و لەناو جەستەیەکی بێواتادا بەند کراوی کە هەمووان مەرج و سنورت بۆ دادەنێن ئەی ئێستە بۆچی نایەی لەگەڵم تا پاشماوەی ڕۆحە بەجێماوەکان جەستە ساردو سڕەکان کۆ بکوینەوە تا چیتر ڕۆحیان بە شوێن جەستەدا پەڕاگەندە نەبێت؟ من فەرمانم پێکرا بێم ڕاستەوخۆ هاتم ئێستە کەی فەرمانی دەرچونم دێ لە ناو جەستە تا ئەو کات لەوێ دەبم هەنگاوێک گەڕایەوە دواوەو خودا حافیز ئەی دۆست بڕۆ بزانە هێلانەکەت لەکوێیە بیدۆزەوە! بەڵام خۆ تۆ هەر نەتزانی من کێم؟ بۆچی دەگەڕێم! کێ دەزانێ ڕەنگە تۆ کلیلی دەرگا داخراوەکەی من بیت ئێ نەتبیستووە کە دەڵێن دەرگا داخراوەکان تەنها بەکلیلی خۆیان دەبنەوە.\nئەی بۆچی من لەدەرگا داخراوەکان ناترسم ؟ ئەوکات زیاتر لێم نزیک دەبوویەوە هەستم بە ترسێکی بێوچان دەکرد، بەدەنگێکی لەرزۆکەوە کەخۆشم نەمدەزانی چۆن دەنگم لە قوڕگم دێتە دەرەوە لێم پرسی ئەی ئەگەر ڕۆژێک هاتوو هەموو دەرگاکانت لەسەر داخران چی دەکەی؟ تۆ نازانی! من قەڵاکەم لە ئاسن و دەرگاکانم لەشوشە دروستکردووە تا کاتێ کلیلەکانم ون کرد دەرگاکان بشکێنم و ڕابکەم بۆیە ئازیزم من لەهیچ قوفڵ و دەرگایەک ناترسم.\nبیکە بەخاتری خودا من لە تۆ هیچ تێناگەم! لەپڕا کە ئاوڕم دایەوە لەهیچ شوێنێ دیار نەمابوو، کەڕۆشتمە قاوشی نەخۆشخانەکە بینیم کەوا بەسەر سەری شادیەوە وەستابوو سەبر بگرە ئەوەندەی نەماوە هەر دوسێ ڕۆژی تری پێدەچێ ئەو دەمرێت و منیش لەگەڵتدا دێم تا خۆت دەدۆزیتەوە یارمەتیت دەدەم من دەزانم کە دەبێ بۆ کوێ بڕۆی.\nلەخۆڕا نیە کە هەمووان بۆتۆ هاتوونەتە هەژان شادی وەک بڵێی گەردەلوولێکی بەهێز هەڵی کردبێ و هەمووان وەک سنەوبەری باهەژێن بۆت بەملاو ئەملادا دەچن و دێن بۆت ڕۆ ڕۆ دەکەن سەیرە چۆنەبێ جیهان کەسێکی وەک تۆ لەدەستبدا؟ چ کارەساتێکە کەسێکی وەک تۆ دەمرێ و خوێن مژێک لەویادا هەندێکی تر دەمژێت و ئەکێک ڕۆحی ئەوی تر تێکدەشکێنی ، کەسێک لەسەرەمەرگا لێوانلێوە لەشادی و کەسێکی تر تکا دەکا کاتی زیاتری پێبدەن تا بتوانێ هەڵەکانی ڕاستکاتەوە یان هیچ نەبێ چێژێک لەو پارەیە ببینێ کە بەتەواوی ژیانی جگە لەوە بیری بەلای هیچی ترەوە نەبو،جا کەسێک هاوارەکاو دەڵێ من بەسەر ژیانی ئەوانی ترەوە چاودێربووم و نەم زانی ژیانی من چۆن بەڕێکرا ،یەکێ ئەڵێ ئاخر من سێ ئەوەندەی ئەوانی ترم دەزانی چۆن دەکرا کە وەکو ئەوان بم یان ئەوان یەکسان بن بە من یان من یەکسانم بە ئەوان؟ چ بێ ئاگا لەوەی ئەوان تۆن و تۆش ئەوانیت جا کێ دەڵێ تۆ ڕاست و ئەوان هەڵەن؟\nوای دونیا تۆ سەرابێکێ بێئاگایانی. ئەوا بۆ سێ ڕۆژ دەچێ هیچ هەواڵێک لەشادی نیە بەدیقەتەوە چاوم چوەتە سەر ئەوکانیاوەی کە تاو نا تاوێ چۆڕاوەکانی زیاد دەکات تا وای لێدێ بەڕادەیەک وشکەبێ کەکۆتا دڵۆپ دڵۆپەکانی دێنە خوارەوەو هیچی تیا نامێنێت سەیرە ئەم دڵۆپە ئاوانەو ئەو مرۆڤانەی ئەمڕۆ مردن چەندە لەیەک دەچن؟ بەدەم نیگای منەوە بۆ زەردەپەڕەی ساوا شادی دەرکەوت وەک بڵێی باڵندەیەکی باڵ بڕاو بێ یان شێرێکی لەقەفەس ڕاکردوو بەبێ دەنگی تا درەنگانێکی شەو بێ ئەوەی یەک وشەش قسە بکەین بەدیار یەکەوە وەستا بووین، من کە چیتر خۆم بۆ نەگیراو دەمویست لێی بپرسم کە ساتەوەختی گیان دەرچونەکەی چۆن بووە بەڵام ئەو بە ئاماژەیەک دەستی هەڵبڕی و منی وەستان و پێ وتم لەگەڵ کازیوەی بەرەبەیاندا دەست بەگەڕان دەکەین بەشوێن لاشەکەمدا بۆیە تا ئەو کاتە من بۆم نیە دەنگم ببیسترێ، منیش بە سەر لەقانێک پێم وت باشە.\nسەیری ئاسمانی تارم دەکرد و یەک یەکە ئەستێرەکانیم دەژمارد چ گەشتێکی خەیاڵی و جوانە تۆ بڵێی بۆچی ئەم کارەم نەکردبێ بەر لە مردنم تۆ بڵێی بەشی ئەوە کاتم نەبووبێ؟ یان من کاتم زۆر بووە و نەمزانیوە چی بکەم! ئای خودا دونیا چ لاشەیەکی پەککەوتووە کە ئەگەر بەرزی نەکەیتەوە بەرەوخۆی پەلکێشت دەکاو تۆش ئیفلیج دەبی.\nوا بەرەبەیانەوە لەودیو چیاوە دوکەڵێکی ڕەش دەبینم پێ دەچێ تەپ و تۆزی شەڕ بێ و دونیای تەنیبێ پەژارە پێویستە کە تۆ بچیتە قەد پاڵی ئەم چیایە لێم مەعلومە ئەشێ لاشەی تۆ لەنێو تەرمی سەربازانەدا کەوتبێ شوێنم کەوە تا نیشانت دەم، تۆ بڵێی دونیا چ زوڵمێکی لێکرابێ بە لەدەستدانی تۆ شادی؟ گوێ بگرە پەژارە هیچ کاتێ زوو نیە بۆ هیچ شتێ وەکو ئەوەی کە درەنگیش نابێ هەموو شتێ لەکاتی خۆیدا دێ سەبارەت بە جیهانیس هیچ خەم مەخۆ پەژارەی ئازیز من دەمێکە پەیامی خۆمم پێگەیاندوون ئیتر ڕەنگە بوونی من لەوێدا ناپێویست بێ.\nسەد خۆزگە بەخۆت شادی ئازیزم هیچ نەبێ تۆ دەزانی کە کێ بووی بۆ چی ژیات و بۆچی مردی هیچ نەبێ خۆ دەتزانی چ سیماو شێوەیەکت هەیە هیچ نەبێ دەزانی کە تەرمەکەت لەکوێ نێژراوە، دەزانی چی ئازیزم من بۆ جارێکیش بێ نە ڕومکە کردە ئاوێنە و نە زانیم چ سیماو نیگایەکم هەبوو.\nئەوەی بوو وێڵی و سەگەردانی من بوو بە شوێن خۆمدا وەلێ بۆجارێکیش بێ خۆمم نەدۆزیەوە، من لەنێوان ئەوانا خۆمم لێ ون بوو لەزیاتی خۆم هەمووانم دۆزیەوەو خۆمم لە ناو تاریکایی چەرمی دونیادا لێ ون بوو. باشە کێ دەڵێ چونە ناو تاریکی ون بوونە کێ لە نێو تاریکیدا ون دەبێ؟ئازیزم پەژارە مۆمەکان بە دانەگیرساوی لەگەڵ تاریکایی شەودا جیاوازییان نیە جا خۆشبەخت ئەو مۆمەیە کە بەر لە هەمووان دەسوتێ و ئەوانی تر دادەگیرسێنێ سا ئەگەر هەمووان داگیرسان تۆ پێویستە خامۆشبیت و ببە بە تاریای شەو دەوریان بدەیت تا جوانتر بدرەوشێنەوە.\nشادی ئازیزم! لەنیشتیمانی مندا چراکان بەدەست کاڵفامەکانەوەن بۆیە بەر لە گەیشتن بە ئامانج پێش گەیشتنی کازیوەی بەرەبەیان لەتایکی شەودا لەنیوەی ڕێگادا دەکوژێنەوە، پەژارە بەڵام تۆ شتێکت لەبیر کرد کە چرای ڕاستەقینە هەرگیز نابێتە مەشخەڵی دەستی کاڵفامان شا پەژارە بۆچی دەبێ نیشتمانی تۆ لەگەڵ نیشتمانی ئەواندا هاوتا بێ کە تۆ چرا بیت و ئەوانیش تاریکی؟بزانە ئەی دۆست من لەپێناو هەموواندا ون بووم کەچی من لە گەل هەمووان منمان ون کرد. نا تۆ ون نەبووی تۆ لەنێو ئەوانا توایتەوە… تۆ دوور کەوتبوویەوە لەخۆت پەژارە لەهەمووان نزیک بیتەوە شێتیە لەخۆت دووربی! ئینجا پێم بڵێ تۆ بۆچی چوییە ئەوشەڕە؟\nپەژارە: چون ئەگەر نەچووبام وەکو کو ئەوانی تر دەبووم بە بەندە تەوق لە مل و زنجیر لەدەست دەبووم هەرگز هەوای ئازادیم هەڵنەدەمژی!\nشادی: ئینجا کێ دەڵێ کۆیلەکان زنجیر لەدەست و تەوق لە ملن؟ تۆ نازانی پەژارە بە چونت بۆ شەڕ نەخۆت و نە هیچ کەسێکت ئازاد نەکرد! بگرە تۆ بەرگریت لە خوێن مژو خوێنڕێژان کرد، ئەوان ئیستە بە کۆمەکی تۆ بەردەوامن لە خوێن مژین! دواتر تۆ دەبوو بهێڵی بتخەنە نێو قەفەس و تەوقت لەمل بکەن تاکو ئازاد دەبی!\nپەژارە: بەڵام دلنیام کە تۆ هەڵەیت شادی ئازادی چۆن لە نێو قەفەزدا بەدی دێ کاتێ کە مرۆڤ هەوڵی بۆ نەدابێ و لەناو سوچێکی بەندیخانە وەکو مشکە کوێر خۆت حەشار بدەیت تاکو نەتکوژن؟\nشادی: ناحاڵی تۆ ئەی دۆست گەلێ ناحاڵی، دەزانی هەرکات ویستیان دەست و ملت ببەستن خۆشحاڵ بە چونکە نەیانتوانیوە دەست بەسەر جیهانی ناوەوەتا بگرن ئەمە تاکە شتیکە لەدەستیان بێ تۆ کە مێشکت ئازادە تەوق و قوفڵەکانت دەشکێنی!، بەڵام هەر کات دەستیان نەگرتی ئەوکات تۆ دەبێ بترسی چونکە ئەو پەتە نادیارەیان لە ملکردووی کە هەرگیز ناپچڕێ !\nپەژارە: باشە دەبوو من تەماشام کردبا کە تاقمێک بەبەر چاوی خۆمەوە تەوق لە مل و کەلەپچە بەدەست ڕاپێچی یەخسیری بکرێن ئەوان مرۆڤن مرۆڤ تۆ نازانی مرۆڤ بۆ ئەوە دروست کراوە تا ئەرکی بونەوەرانی تر بگرێتە ئەستۆ نەوەک لە نێو قەفەس بەند بکرێت\nشادی: بەڕای تۆ ئازادی تەنها بۆ مرۆڤە؟ یاخود تەنها مرۆڤ بۆی هەیە لەدەرەوەی قەفەسدا ژیان بەڕێ بکات\nپەژارە: نەخێر! بێگومان خودا هەموو بونەوەرانی تری بە ئازادی دروست کردووە ئەواتە دەبینین باڵندەکان بەسەرمانەوە دەفڕن و ماسیەکان لە ئاوا مەلە دەکەن هیچیان لە ناو قەفەسا نین!\nشادی: بەڵام لەسایەی مرۆڤەوە هیچیان ئازاد نین! هەموویان سنووردارو کۆت و بەند کراون، من نازانم ئەگەر کتێبە کۆنەکان مرۆڤیان بەو پیرۆزیە وەسف کردبێ بەڵام لە ئێستادا مرۆڤ دڕەندەترین بونەوەرە کە زوڵم لە تەواوی گیاندارانی سەر ڕوی زەوی دەکا\nپەژارە: باشە تۆ سەبارەت بە مرۆڤ بوونت ڕات چیە؟\nشادی: کە جیهانی ڕاستەقینەیان دەبینم حەسرەت دەکێشم ،کە چەوساوەیەک،زوڵم لێکراوێ، یا ئاژەڵێکی بریندار دەبینم لەناخەوە شەرمەزارم!\nپەژارە: ئەی دەبێ لەگەڵ یەکتریدا مەمەڵەیان چۆن بێ؟\nشادی:کەسێ قەفەسێکی زێڕین دروستەکا ئەوە تا کەسێکی تری پێ لەبەند بکا بۆیە ئەستەمە ئەو دیلانە ئازاد بکایت کە کەلەپچەی زێڕیان لەدەستا بێ، ئینجا تەواوی ژیانیان دەبێتە سەرابێک.\nخویان داوەتە ماددە پەرەستی و هیچ ڕۆ‌حێکیان بەبەرەوە نەماوە، ڕاستە کە ئەوان لە گیانی خودایان پێبەخشراوە بەڵام کە ئەمە سیفەتی گیانە کە پەراوێزت خست ئیتر بە ئاگا نایەتەوە لەزیاتی ئەوەی ڕاچڵەکاندنی ئەو تۆ ڕادەچڵەکێنێ.\nسەختە بۆ بەندەیەک دەست لەکەلەپچەی زێڕین هەڵگێت و چەندە زەحمەتە بۆیان تا لە تام و چێژی ئازادی لەززەت بکەن، نا ئازیزم ئەم جۆرەیان ئازادی خودا پێدراوی خۆیان لەپێناو چەند ماددەیەکی بێبایەخی کاتیدا دەدۆڕێنن ئەوان ڕێک لەو قومار بازە دەچن کە هەمووشتێکیان لەسەر مێزی قومار دادەنێن و دواتریش زۆر گەمژانە خوێنیشیان دڵۆپ دڵۆپ دەچێتە سەر ئەو مێزە جا ئازیزم خۆشەویستیان زیندانێکەو یاکتری لەبەندێ دەکەن، دۆستایەتیان بێ کەڵکیەو لە هەنگاوی دووەمدا پشت تێدەکەن، دوژمنایەتیان بێ عەقڵیەو بەتەنها جوڵەیەکی بەرژەوەندی دەست دەکەنە ناو دەستت!\nوا ئێمە بەدەم قسە کردنەوە ئاگامان لە ڕێگا نەماوە کەوا خەریکە دەگەین بە لوتکەی چیاکە ئەو شوێنەی دوکەڵی لێبەرز دەبێتەوەو بۆنی لاشەی سوتاوی لێ دێ.\nشادی: لاشەی کەسێکی بەتەمەن دەبینم بە ملوانکەو کەرەسە سەربازیەکانی بێت کەسێکی پلەداری بەرزەو تەرمەکەی لێرە فڕێ دراوە\nپەژارە: ئای خودایە! ئەمە مەنسورە سەکردەی سوپا حەیف! سەد حەیف بۆ ئەم قارەمانە دەستی دوژمن بشکێ!\nشادی بەزەردەخەنەیەکی زۆرزانانە ڕوی کردە پەژارە: بەڵام ئازیزم… دوژمنەکانت ئەویان نەکوشتووە بەڵکو هاوڕێکانی تۆ دوای تەواو بوونی جەنگ زانیویانە کە بوونی سەرکردەیەکی وا مەزن ڕێگری لەدەستکەوتەکانیان دەکا لەشوێنێکی وا بێدەنگ تۆ نازانی ئەوە دۆستەکانمانن کە ئەوەی هەمانە لەدەستمان دەردێنن و خوێنمان دەمژن و تاوانی مەرگیشمان دەکەوێتە ئەستۆی دوژمنە مەردەکانمان!\nپەژارە: حەیف ئەو دونیایە لە دۆستێکی بێ پایانی وەکو تۆ بێبەشی کردم !\nشادی: دونیا بێبەشی نەکردی تۆ خۆت کەوتیتە دوای ڕێکوێران و ون بوویت نابێت تاوانی خۆت بکەیتە ملی دونیاو زەمانە ماڵاوا ئەی دۆست خۆشحاڵ بووم دوای مردن تۆم بینی.\nپەژارە: بەڵام ئەی کوا بەڵێنەکەت خۆ هێشتان لاشەی من نادیارە!\nشادی: وا نەزانی من بێبەڵێن بم شوێنم کەوە ئەی دۆست لەسەر گردەکە گۆڕستانی بریندارانی جەنگی لێیە وا ئێستە خەریکن تەرمی من و تۆ لەوێ بەخاک دەسپێرن\nپەژارە: بەڵام خۆتۆ لە جەنگدا نە کوژرای بۆ دەبێ لەوێ بت نێژن؟\nشادی: چونکە جەنگ وەکو گەردەلوول وایە کە ڕوی کردە شوێنێک ئیتر هەمووان بەبێ زیاد و کەم ڕاپێچ دەدا ئیتر ئەوە تۆیت و خۆت بدۆزەوە!\nدوای بەخاک سپاردنیان ناوی گۆڕستانەکە لە جەنگەكستانی جەنگەوە گۆڕا بۆ شادی و پەژارە لەدەروازەی گۆڕستانەکەشدا لەسەر بەردێکیان هەڵکەندبوو:\n”تۆ دڵت لەکۆت و بەند ئازاد بکە و واز لە تەوقی ملت بێنە تا کڵپەی ئازادی ناخت گڕ بگرێت دەستت ڕوەو ئاسمان هەڵبڕەو هەرگیز باوەش بە زەویدا مەکە”\nPrevious خوێندنەوەیەك بۆ بڕیاری درەنگ وەختی بە جینۆساید ناسینی كۆمەڵكوژی ئێزیدییەكان لە لایەن پەرلەمانی كوردستانەوە\nNext ره‌شه‌با … ستار ئه‌حمه‌د\n“کتێبی تەکنیکی گۆشەنیگا لە ڕۆمانەکانی بەختیار علی دا” لە نێوان ویست و پێویست دا … دڵشاد کاوانی September 20, 2020\nشاری شین و دوو شیعری تر… ژیار ئەسوەد September 20, 2020\nئاونشین: تۆرۆنتۆ … هۆنراوە: جەلال عەبدوڵا ساڵح September 20, 2020\nهەر یادێکت ڕۆحسوتانێکە … شیعر/ کاوە عوسمان عومەر September 20, 2020\nفیلمی سینەمایی “بارهەڵگریی زێڕ” لە دەرهێنانی توورەج ئەسڵانی بە شێوەی ئۆنلاین نمایش دەکرێت September 20, 2020


👫 ئیدریس سەلیم کەسایەتییەکان\n📅 کاتی تۆمارکردن Jun 1 2020 2:45PM\n40 ساڵ لە ریزی پێشمەرگەدا خەباتی کردووە، کەمئەندام [ زۆرتر... 👁] ✖ ✖ 1 4 ✔ 99% ✍ هـ.ب. 1-6-2020 14:45:46\n👫 جەباری شوفێر کەسایەتییەکان\nیەک لە شۆفێرەکانی ناو شاری سلێمانی بووە، لە ساڵانی [ زۆرتر... 👁] ✖ ✖ ✖ 0 0 ✔ 86% ✍ س.ئـ. 28-6-2019 10:08:08\n👫 فایەقە کۆڵ کەسایەتییەکان\n📅 کاتی تۆمارکردن Jan 3 2014 11:02PM\n👁 ئەم بابەتە 16,062 جار بینراوە\n... [ زۆرتر... 👁] ✖ ✖ 1 0 ✔ 92% ✍ هـ.ب. 3-1-2014 23:02:01\n👫 میکایل کەسایەتییەکان\n📅 کاتی تۆمارکردن Apr 29 2009 10:11AM\n👁 ئەم بابەتە 6,126 جار بینراوە\nلە ئۆگستی 1965 لە مەهاباد لە دایکبووە. لە ساڵانی 1 [ زۆرتر... 👁] ✖ ✖ 2 1 ✔ 99% ✍ هـ.ب. 29-4-2009 10:11:23\n👫 مەنسوور پیرۆتی کەسایەتییەکان\n📅 کاتی تۆمارکردن Dec 18 2018 10:39PM\n... [ زۆرتر... 👁] ✖ ✖ 2 1 ✔ 96% ✍ هـ.ب. 18-12-2018 22:39:30


سکرتێرى حزبى سۆسیالیست دیموکراتى کوردستان، ئاشکرای دەکات هەوڵى دروستکردنى سوپا بۆ سووننەکانى عێراق دەدرێت و بەمەش هەر سێ پێکهاتەکە (شیعە، سووننە و کورد) دەبنە خاوەنى سوپاى تایبەت بەخۆیان.\nمحەمەدى حاجى مەحمود کە هاوکات یەکێکە لە فەرماندەکانى میحوەرى کەرکوکى هێزى پێشمەرگە، بە دەنگى ئەمەریکاى راگەیاند"پێشتر سوپاى عێراق کە سوپایەکى هاوبەش بوو، هەر سێ پێکهاتەکەى عێراقى پێکەوە گرێ دابوو ، بەڵام هەڵوەشاندنەوەى ئەو سوپایە دروستبوونى حەشدى شەعبى لێکەوتەوە کە سوپایەکى شیعه‌یە."\nناوبراو دەڵێت" لە ئێستادا شیعە خاوەنى حەشدى شەعبى و کوردیش خاوەنى هێزى پێشمەرگەیە، بۆیە هەوڵى دروستکردنى گاردى نیشتیمانى بۆ سووننەکان دەدرێت."\nسکرتێرى حزبى سۆسیالیست دیموکراتى کوردستان، شەڕى نێوان داعش و حەشدى شەعبى بە شەڕى نێوان سووننە و شیعە وەسفدەکات، پـێـیوایە پڕیشکى ئەو شەڕە کوردى گرتووەتەوە و هێزى پـێشمەرگەى لەو شەڕەدا تێوەگلاندووە.\nهەرچەندە پێشتر راگەیاندنى کوردى بڵاویانکردەوە کە سەرکردەکانى شیعە هەوڵى رازیکردنى سەرکردەکانى کوردیان داوە بۆ ئەوەى هێز ببەنە نێو شارى کەرکوک، بەڵام محەمەدى حاجى مەحمود رەتیدەکاتەوە شیعە بە فەرمى داوایەکى لەو شێوەیەى لە کورد کردبێت.\nپـێشتر مەلا کرێکار ئەمیرى پێشووى ئەنسارولئیسلام کە ئێستا لە وڵاتى نەرویجە ستایشى محەمەدى حاجى مەحمودى کردبوو ، بەوەى هەوڵى کارئاسانیکردنى بۆ داوە تا بگەرێتەوە هەرێمى کوردستان.\nلە بارەى هەوڵەکانى مەلا کرێکار بۆ گەڕانەوە بۆ هەرێم، محەمەدى حاجى مەحمود ، دەڵێت"کورد نابێت کوردى لێ زیاد بێت ، مەلا کرێکاریش جێگە و پێگەى خۆى هەیە، بۆیە لەبرى هەوڵدان بۆ دوور خستنەوەى ، پێویستە هەوڵى چاککردنى بدرێت."\nجەختکردنەوەى محەمەدى حاجى مەحمود لەسەر دروستکردنى سوپا بۆ سووننەکانى عێراق ، لە کاتێکدایە سووننەکانى عێراق خاوەنى شوێنى جوگرافى تایبەت بەخۆیانن و لە ئێستادا سەرکردەکانیان باس لە دروستکردنى هەرێمێکى تایبەت بە خۆیان دەکەن لە چوارچێوەى عێراقدا.


بۆ ئه‌و گه‌نجانه‌ى ده‌چنه زانكۆ – گه‌شه‌پێدان\nدوو شه‌ممه, حوزه‌یران 1 2020\nماڵه‌وه/ وتار/بۆ ئه‌و گه‌نجانه‌ى ده‌چنه زانكۆ\nبۆ ئه‌و گه‌نجانه‌ى ده‌چنه زانكۆ\n2,119 9 minutes read\nله‌به‌رده‌م قۆناغێكى تازه‌دایت …\nقۆناغى زانكۆ، په‌یمانگا، قۆناغی دوای شه‌ش، هه‌ر به پێى قۆناغبه‌ندیی خوێندن، دیاره هه‌نگاوێكى تازه‌یه، یان قۆناغێكى نوێیه له ژیانى مرۆڤدا، به‌شێكى گرنگه له ته‌مه‌ن .\nئه‌گه‌ر ته‌مه‌ن به خانووه‌یه‌كى گه‌وره بزانین و پێنج شه‌ش ژوورێكى تێدا بێت، یه‌كێك له ژووره سه‌ره‌كییه‌كانى ئه‌و چوار پێنج ساڵه‌یه كه ئینسان له زانكۆدا به‌سه‌ریده‌بات. تۆ كاتێك ده‌چیته زانكۆ، له هه‌ژده ساڵی تێپه‌رِیویت، كه ئیتر له قۆناغى هه‌رزه‌كارییه‌كى ئه‌وتۆدا نیت، كاڵ و كه‌مئه‌زموون بیت و، وایشت لێ نه‌هاتووه پیرو بێتاقه‌ت بیت و له ژیان بێزار بیت.. له‌و نێوانه‌دایت، كه ناسكترین به‌شى ته‌مه‌نته، مرۆڤ له‌و قۆناغه‌دا هه‌م ئومێَدى هه‌یه‌و هه‌م چالاكه‌و جووڵه‌ى زۆره، هه‌م هێزى تێدایه، هه‌م شتیش وه‌رده‌گرێت، هێشتا مێشكى پرِ نه‌بووه له زانیارى به‌سه‌رچوو و خراپ، تا میمۆریه‌كه‌ى پرِبێت و، پێویست بێت بۆ وه‌رگرتنى شتێك شتێكى تر بسرِێته‌وه، جێى هه‌زاران گێگابایت به خاڵییه‌تى له مێشكیدا ماوه، چون مرۆڤ هه‌تا پیر بێت، خانه‌كانى مێشكى پووچ ده‌بن و به كه‌ڵكى هیچ نامێنن .\nگرنگترین ئه‌رك …\nلاوى خوێنگه‌رم! كه چوویته زانكۆ شتێكى تازه دێته ژیانته‌وه، گرنگترین ئه‌ركت ئه‌وه‌یه نه‌دیوبدى نه‌بیت و، له خۆت نه‌گۆرِێیت. چونكه ئه‌گه‌ر مرۆڤ نه‌شیاوانه هه‌ڵسوكه‌وتى له‌گه‌ڵ هه‌ر شتێكدا كرد، دوایى په‌شیمان ده‌بێَته‌وه .\nئێوه‌ى لاوان سه‌ره‌تا كه ده‌چنه زانكۆ، پێتان ده‌وترێت قاز! قازى حه‌قیقى ئه‌وه‌یه كه له‌و وێستگه‌یه‌ى ته‌مه‌نى په‌ند وه‌رناگرێت. كه‌سی وا هه‌یه خوێندن ته‌واو ده‌كات و هێشتا هه‌ر قازه، كه‌سى واش هه‌یه هێشتا نه‌چووه‌ته زانكۆ قۆناغى قازیه‌تى تێپه‌رِاندووه، رِاستتر بڵێم: هه‌ر نه‌یبینیوه‌و ناشیبینێت، چون عاقڵه‌و خۆى فامى هه‌یه‌و تێده‌گات .\nئه‌وه‌ى ناشیرینه ئه‌وه‌یه: كه‌سى وا هه‌یه كه ده‌چێته زانكۆ به جۆرێكى سه‌یر بیر ده‌كاته‌وه، وه‌ك بڵێیت ئه‌م یه‌كه‌مین و دوایه‌مین كه‌سه ئه‌م شوێنه ده‌بینێت، نه به‌ر له‌و كه‌سى تر ئه‌م شوێنه‌ى بینیوه، نه دواى ئه‌ویش كه‌س ده‌یبینێت. له مالێ ده‌رِوات، مرۆڤێكى فه‌قیرو به‌رِێزو رِێكوپێكه، له‌و سه‌ره‌وه دێته‌وه بووه‌ته ده‌عبایه‌كى تر، نه سه‌رى.. نه شكڵى.. نه قسه‌ى.. نه زمانى.. نه بیروباوه‌رِى… هیچى وه‌كو خۆى نه‌ماوه .\nله رِاستیدا جێى سه‌رسورِمانه، چون بیناى زانكۆ هیچى له بیناكانى قوتابخانه بنه‌رِه‌تىو ئاماده‌ییه‌كان پێشكه‌وتوتر نییه. هه‌ر شتێكى له‌و شێوه‌یه‌و برِێك مامۆستای تازه، كه هه‌ندێكیان زانیارى مامۆستاكانى خوێندنى ناوه‌ندى و ئاماده‌ییشیان پێ نییه و، مه‌نهه‌جێكه هه‌ر وه‌كو مه‌نهه‌جى مه‌كته‌ب، به‌ڵكو خراپتریش، چون مه‌نهه‌جى قوتابخانه كتێبه و لیژنه‌یه‌ك خۆیان پێوه ماندوكردووه، له‌وێ مامۆستایه‌كى ده‌ستبه‌تاڵ دوو سێ قسه ده‌كات و، ده‌ڵێت بۆ خۆت بیكه مه‌لزه‌مه. به زۆرى وایه، نه‌ك هه‌مووى. ئیتر نازانم ئه‌و له خۆگۆرِان و عه‌جایه‌بات و غه‌رایه‌باته چییه مرۆڤێك واى لێ بێت به شێوه‌یه‌كى جیاواز سه‌یرى خۆى بكات .\nئه‌م لاوه له‌خۆگۆرِاوه وه‌ك ئه‌و فه‌ریكه رِۆشنبیرانه دێته به‌رچاوم كه ده‌چن بۆ فه‌رِه‌نسا و ئه‌ڵمانیا و ئه‌مریكا، كه دێنه‌وه تف له خۆیان و باب و باپیریان و رِابردوو و كه‌لتور و هه‌رچى شتى خۆیانه… ده‌كه‌ن، نازانم چییان له‌وێ بینى كه ئه‌وه‌نده سه‌یر بوو، هیچى وا له نیشتیمانى خۆیان نییه. ئێمه نموونه‌ى (د.عه‌لى شه‌ریعه‌تى) و (سید قوتب) و كۆمه‌ڵێك له‌وانه‌مان هه‌یه، كه ده‌چنه ده‌ره‌وه؛ ده‌بنه دیندار، فه‌رهاد شاكه‌لى لێره‌وه ده‌رِوات بێباوه‌رِه، له‌وێ ده‌بێته سۆفى! (سه‌ید قوتب) كاتێك له میسره‌وه بۆ گه‌شتێكى زانستى رِۆیشته ئه‌مریكا، دیندارێكى هاكه‌زایى بوو و ئینتیماى ئیسلامیى نه‌بوو، به‌ڵام كه له ئه‌مریكا دێته‌وه ده‌چێته رِیزه‌كانى (ئیخوان موسلمین)ه‌وه .\n) د.عه‌لى شه‌ریعه‌تى) ده‌رِوات بۆ فه‌ره‌نسا و له‌گه‌ڵ (سارته‌ر) و گه‌وره فه‌یله‌سووفاندا داده‌نیشێت و گفتوگۆ ده‌كات، كه دێته‌وه ئێران ده‌بێته چاكسازێكى ئیسلامیی، بێزى له ژیارى رِۆژئاوایى دێته‌وه، بێزى له‌و سیسته‌مه ئیستعمارى و ئیستحمارییه دێته‌وه، هه‌روه‌ها له‌م موسته‌عمه‌ر و موسته‌حمه‌رانه‌ش، كه بوونه‌ته داگیركراو و دارده‌ستى رِۆژئاوا .\nله به‌رانبه‌ردا كۆمه‌ڵێك ناوبۆش هه‌ن كه ده‌چن و دێنه‌وه، بێزیان له خوا.. پێغه‌مبه‌ر، به‌ها، ئه‌خلاق… دێته‌وه .\nله زانكۆش وه‌كو ئه‌وانه ده‌بینن، ئیسلامى ده‌رِوات، دێته‌وه گاڵته‌ى به نوێژ دێت! خۆش ئه‌وه‌یه دواى ته‌واوكردنى چوار ساڵه‌كه‌ى زانكۆ، ده‌گه‌رِێته‌وه و له مزگه‌وتدا شانت لێ تون ده‌كات و، ته‌ریقیش نابێته‌وه !\nرِاستییه‌كه‌ى من نازانم ئه‌و كه‌سانه‌ى زوو زوو بۆچوونه‌كانیان ده‌گۆرِن و تف له دوێنێى خۆیان ده‌كه‌ن، چین و خۆیان به چى ده‌زانن.. به‌ڵام ئه‌وه‌نه ده‌زانم، هه‌رچى بن، ژیر نین و له عاقڵى ئه‌و كاره ناكه‌ن !\nئه‌مه ماناى ئه‌وه نییه كه چوویته زانكۆ، پێشتر چۆن بوویت هه‌ر وا بمێنه‌وه. بۆ نموونه پێش ئه‌و قۆناغه زۆرجار له كۆڵان و گه‌رِه‌كدا به شه‌رواڵێكى كوردى كۆنه‌وه گه‌رِاویت، یان جلێكى ئاساییت له به‌ردا بووه، قه‌ت كراست ئوتوو نه‌كردووه، كه چوویته زانكۆش، به بیانووى ئه‌وه‌ى من له ژیانمدا هه‌رگیز قه‌میسم ئوتوو نه‌كردووه، بڵێیت به خوا عه‌یبه قه‌میس ئوتو بكه‌م! ئه‌مه ده‌بێته ده‌رده‌كه‌ى مه‌لا نه‌سره‌دین كاتێك وتبووى: پیاو ئه‌و پیاوه‌یه له قسه‌ى خۆى په‌شیمان نه‌بێته‌وه، ده ساڵ به‌سه‌ر ته‌مه‌نیدا رِۆیشتبوو هه‌ر ده‌یوت ته‌مه‌نم چل و شه‌ش ساڵه! نابێت تۆ به‌و شێوه‌یه بیت، وا بزانیت گۆرِان به‌هه‌ر واتایه‌ك عه‌یبه. گۆرِان ئه‌گه‌ر بزوتنه‌وه‌یه‌كى سیاسى یان بزوتنه‌وه‌یه‌كى فیكرى یان كۆمه‌ڵایه‌تى بێت، ئه‌گه‌ر مه‌رامێكى باشى له پشته‌وه بێت، له خراپه‌وه بۆ باش بێت عه‌یبێكى تێدا نییه .\nبۆ نموونه تۆ له منداڵى تێلێك ده‌كه‌یته سه‌یاره و له ناو كۆڵاندا یارى پێ ده‌كه‌یت، دوایى كه باڵغ بوویت و یه‌ك دوو خه‌وی گه‌نجانه‌یشت بینى(!)، ئه‌گه‌ر هه‌ر بڵێیت به خوا من هه‌ر وه‌كو جارانم، ژن بێنم و رِیشیش ده‌ربكه‌م هه‌ر به سه‌یاره‌ى تێل یارى ده‌كه‌م! ئه‌مه‌یان ده‌بێته عه‌یب و به دامه‌زراوى حسێب ناكرێت .\nگۆرِانى سروشتى، كه به‌سه‌ر مرۆڤدا دێت، نیشانه‌ى ساغبوونى خاوه‌نه‌كه‌یه‌تى، ئێستا به هه‌ندێك له ئێوه‌ى گه‌نج بڵێ: “ژن بێنه” ته‌ریق ده‌بنه‌وه، به‌ڵام چوار پێنج ساڵًى تر ئه‌گه‌ر به رِه‌سمى نه‌یهێنن شه‌رِ ده‌فرۆشن! به‌ڵام به گشتى تۆ له ته‌مه‌نى دوازده و سیازده‌و چوارده ساڵى تا شازده ساڵیش، ئه‌گه‌ر پێت بوترێت: ژن ده‌هێنیت؟ ده‌ڵێیت نه‌وه‌ڵا، ده ساڵى تر.. كه‌سى وا هه‌یه ده‌ڵێت: هه‌رگیز ژن ناهێنم! دوایى كه گه‌یشتیته نزیكى بیست و بیست ویه‌ك و دوو ساڵى، ئیتر مۆزه مۆزه ده‌ست پێ ده‌كات و… حاڵه‌تێكى سروشتیشه و ده‌بێت بیهێنیت و منداڵتان ببێت. ئه‌مانه سوننه‌تى ژیانن .\nله‌به‌ر ئه‌وه تێبگه‌ن له نێوان ئه‌و شێتبوون و له‌خۆگۆرِانه و ئه‌و چه‌قبه‌ستوویی و جێمانه‌دا سنوورێكى ناوه‌ند هه‌یه، پاراستنى ئه‌و سنووره پێویسته، مرۆڤى عاقڵ زۆر پێویستى به درێژكردنه‌وه‌ى ئه‌م مه‌سه‌له نییه، ئه‌مه مه‌سه‌له‌یه‌كه له‌وانه‌ى گرنگه بیزانن .\nقۆناغى زانكۆ به‌پیتترین قۆناغى ته‌مه‌نه، له ده‌ستى مه‌ده !\nئه‌ى گه‌نجى ئازیز! یه‌كێكى تر له‌و خاڵانه‌ى پێویسته بیزانیت، گرنگیى ئه‌م ساڵانی ته‌مه‌نه‌یه كه له پێشتدایه. قۆستنه‌وه‌ى ئه‌م قۆناغه‌ى ته‌مه‌نت بۆ فێربوون، خوێندن، خوێندنه‌وه، په‌یداكردنی هاوه‌ڵی باش، هه‌موو ئه‌مانه ده‌چنه یه‌ك خانه‌وه: (رِنینه‌وه‌ى فه‌رِ و پیتى ئه‌و به‌شه‌ى ته‌مه‌ن). ئه‌و قۆناغه‌ی ته‌مه‌نت، ئه‌و چوار تا شه‌ش ساڵه‌ى ته‌مه‌نت، به شێوه‌یه‌ك بقۆزه‌وه، سوودێكى واى لێ ببینیت، دوایى، له هه‌موو ژیانتدا شوێنه‌وارى دیار بێت .\nمرۆڤ به سروشت زوو زوو ده‌گه‌رِێته‌وه بۆ رِابوردوو، سۆز بۆ رِابوردوو _نۆستالژیا_ هه‌وێنى ژیانى زۆربه‌مانه، زۆرێك له ئێمه ئه‌وه‌نده‌ى به خه‌یاڵى گوزه‌شته‌مانه‌وه ده‌ژین، ئه‌وه‌نده ئومێدى داهاتوو بۆ درێژه‌دان به ژیان پاڵمان نانێت.. ده‌ى ئازیزم! كارێك مه‌كه كاتێك _له دواى زانكۆ_ ئاورِ بۆ ده‌مه‌كانى زانكۆت ده‌ده‌یته‌وه، ته‌ریق بیته‌وه و هه‌ست به شه‌رمه‌زارى بكه‌یت، وا رِه‌وتار كه، سبه‌ى، وه‌ختێك به خه‌یاڵ بۆ ئه‌م رِۆژانه‌ت دێیته‌وه، هێنده گوڵت تێدا چاندبێت؛ ئافه‌رین له خۆت بكه‌یت، كه‌یفت به خۆت بێت و خۆزگه به‌و رِۆژانه بخوازیت ..\nكه دڵنیاى سبه‌ى _هه‌ردى گوته‌نى_ “به سه‌رسامى له‌سه‌ر لوتكه‌ى بڵندى پیریت ده‌وه‌ستیت و، شریتى عومرى رِابوردووت وه‌كو خه‌و دێته به‌ر چاوت”، هه‌وڵده شریته‌كه‌ت سه‌راپا سه‌رگوزوشته‌ى نائومێدیت نه‌بێت، به‌ڵكو ئه‌م رِۆژانه‌ى زانكۆت بكه كوانووى گه‌رمكردنه‌وه‌ى شه‌و و رِۆژه سارده‌كانى ئاینده‌ت… هه‌میشه بیر له داواكه‌ى پیره عارفى شیرین گوفتار (مه‌حوى)ى رِه‌حمه‌تى بكه‌ره‌وه و كارى پێ بكه، كه ده‌ڵێت :\nبــرا ! فكــرى چــرا، كبـریتـى فـرســـه‌ت تا له ده‌ستایه\nشه‌وى یه‌ڵدا له پێشه، رِۆژى عومرت وه‌خته ئاوا بێ\nنه‌بادا به‌یانى [یا ڵیْتَنِی قَدَّمتُ لِحَیاتِی] ویردى سه‌ر زارت بێت، ئاى چه‌ند ناخۆشه رِووت نه‌یه‌ت بۆ قوتابییه‌كانت، بۆ منداڵه‌كانت باسى رِۆژانى رِابوردووى ژیانت بگێرِیته‌وه! چما كه‌سێك له جه‌نگدا هیچ سه‌روه‌رییه‌كى تۆمار نه‌كردبێت، ده‌توانێت له كاتى سه‌روه‌رى وڵاته‌كه‌یدا باس له ئازایه‌تییه‌كانى بكات؟ زۆرن ئه‌وانه‌ى ناوێرن بۆ ساتێكیش رِوو بۆ لاى رِۆژه تێپه‌رِیوه‌كانى ژیانیان وه‌رگێرِن. نه‌كه‌یت تۆ له‌وانه بیت .\nهاورِێكه‌ت ئاوێنه‌ته، هه‌وڵده ئاوێنه‌یه‌كى بێ گه‌رد بۆ خۆت هه‌لبژێریت\nلاوى شیرین! هاورِێى باش یه‌كێكه له گرنگترین شته‌كان. له به‌شى ناوخۆییدا، له ناو شاردا، په‌یداكردنى هاورِێ شتێكى پێویسته، ئاسانیش نییه، سروشتى خۆیشت رِۆڵى هه‌یه، كه‌سى وا هه‌یه پێنج خوله‌ك له شوێنێكدا لێى گه‌رِێ هاورِێى خۆى ده‌دۆزێته‌وه، كه‌سى واش هه‌یه به ساڵ تاقه‌تى نییه هاورِێیه‌ك په‌یدا بكات .\nگه‌نجى ژیر! ده‌بێت بۆ كرانه‌وه به رِووى ده‌وروبه‌رتدا زۆر له خۆت بكه‌یت، با سروشتیشت له‌و سروشتانه بێت كه له‌گه‌ڵ خه‌ڵكیدا ناكرێنه‌وه. له قۆناغى زانكۆدا ئه‌و ته‌بیعه‌ته‌ت بشكێنه، مه‌رج نییه بڵێى به خوا ئێمه هه‌ر به بنه‌ماڵه واین، هاورِێمان كه‌مه، ئه‌مه قسه‌یه‌كى بێ مانایه. تۆ ده‌توانیت له ده‌وروبه‌رت جیاواز بیت، وه‌كو ئه‌وه‌ى زۆربه‌تان پێ ده‌چێت له بیركردنه‌وه‌دا له دایك و باوكتان جیاواز بن .\nگرنگه پاراستنى ئه‌و سنورانه بزانیت، چى هاورِێیه‌ك باشه؟ خۆت ده‌زانیت، مه‌عقول نییه من بۆت بنووسم هاورِێیه‌ك به‌م جۆره بێت؛ باشه! به‌ڵام بزانن، په‌ندێك هه‌یه ده‌ڵێت: “دۆستم ئه‌وه‌یه ده‌مگریێنێت، دوژمنیشم ئه‌وه‌یه ده‌مكه‌نێنێت”، ئه‌م په‌نده بكه‌ن به پێوه‌رى باش و خراپیى هاورِێ، چون ئێستا زۆر كه‌سى وا هه‌یه تۆ وه‌كو ئامرازى خۆشیى خۆى سه‌یر ده‌كات، وه‌ك تام و چێژێك بۆ خۆى به‌كارتدێنێت.. بۆ پێكه‌نینى خۆى.. بۆ كات بردنه سه‌رى خۆى.. ژیانى له‌گه‌ڵ تۆدا ده‌باته سه‌رو دواییش ئیشى پێت نه‌ما، به ساڵیش بیرى ناكه‌ویته‌وه… وه‌ك چۆن كه‌سێك گڵاسێكى سه‌فه‌رى ده‌كرِێت و پارێزگاى لێ ده‌كات و به‌كارى ده‌هێنێت، دواییش پێیه‌كى پێدا ده‌نێت و پانى ده‌كاته‌وه.. ئه‌و له خۆشه‌ویستى گڵاسه‌كه نه‌بوو، كه ده‌یپاراست، به‌ڵكو بۆ ئاو و چا خواردنه‌وه‌ی خۆى بوو !\nكه‌سى وا هه‌یه ئاواهى به كارت ده‌هێنێت. بۆ نموونه جارى وا هه‌یه تۆ كه‌سێتییه‌كى دیارت هه‌یه، خۆشه‌ویست و به‌رِێزیت، ئه‌میش بۆ ئه‌وه‌ى خه‌ڵكى سه‌لامى لێ بكه‌ن و رِێزى بگرن و، ئیشى بۆ جێبه‌جێ بكه‌ن، هاورِێتیت ده‌كات. هه‌ركاتێك ئه‌و ئیشه‌ى پێت نه‌ما؛ فرِێت ده‌داته كه‌ناره‌وه. به‌ڵام هاورِێى وا هه‌یه حه‌ز ده‌كات له كاتێكدا له‌گه‌ڵتدا بێت كه كێشه‌ت هه‌یه و پێویستت پێیه‌تى. وا ده‌زانم هه‌موو مرۆڤێك عه‌قڵى بێت و خۆى گێل نه‌كات، بۆ هاورِێى دووه‌م ده‌گه‌رِێت و تا نه‌یدۆزێته‌وه واز ناهێنێت !\nگێل مه‌به !\nیه‌كێكى تر له‌و خاڵانه‌ى گرنگه بیزانیت ئه‌وه‌یه: له زانكۆدا هه‌رچى ده‌بیت، نه‌بیته رِه‌مزى گێلى، چون به داخه‌وه له چه‌ندین پۆلى قوتابخانه‌كان و، گروپى نێو كۆلیژ و زانكۆكان و، ژوورى به‌شه‌ناوخۆییه‌كان و، له گه‌رِه‌ك و، ته‌نانه‌ت له مزگه‌وتیش… هه‌ندێك خه‌ڵكى دیندار، به تایبه‌تى ئه‌وانه‌ى پێیان ده‌ڵێن (ئیسلامیی) و، په‌نجه‌یان بۆ درێژ ده‌كرێت، بوونه‌ته گاڵته‌ى ده‌مى ده‌وروبه‌ر، گێلۆكه‌ن، بۆ چوارده‌وریان بوونه‌ته مه‌سخه‌ره، پێیانه‌وه رِاده‌بوێرن! من، له منداڵییه‌وه تا ئێستا، نه له نێو ئیسلامى و نه له عه‌لمانى، حه‌زم له كه‌سى لات و گێلۆكه نه‌بووه .\nبۆچى مرۆڤ گێل بێت؟ به جۆرێك به هه‌میشه قه‌رزت به لاى خه‌ڵكه‌وه بێت. هه‌میشه قسه به ده‌م به، ئاماده‌ى وه‌ڵام به، ده‌م مردوو مه‌به .\nده‌گێرِنه‌وه جارێكیان (شێخ جه‌ماله‌ددینى ئه‌فغانى) ده‌چێته فه‌رِه‌نسا، له چێشتخانه‌یه‌كى پاریسدا به ده‌ست نان ده‌خوات، به عه‌مامه‌و سه‌رو شكڵێكى زل و جل و به‌رگێكى ناسروشتییه‌وه. زۆربه‌ى ئه‌و كه‌سانه‌ى له چێشتخانه‌كه‌دان دێنه سه‌یركردنى! ده‌ڵێن: ئه‌مه كێیه؟! له كوێوه هاتووه؟! خاوه‌نى چێشتخانه‌كه پێى ده‌ڵێت :\n– ئه‌وه پیسه، بۆ به ده‌ست نان ده‌خۆیت؟ !\nشێخیش ده‌ڵێت :\n– ئه‌و كه‌وچكه‌یه، له به‌یانییه‌وه تا ئێستا، چه‌ند كه‌س نانى پآ خواردووه؟\n– نازانم، له‌وانه‌یه چوار.. پێنج كه‌س نانى پێ خواردبێت، به‌ڵام ئێمه ده‌یشۆرین و خاوێنى ده‌كه‌ینه‌وه .\n– من ئه‌م كه‌وچكه‌یه‌م ته‌نیا هى خۆمه، رِۆژانه‌یش به لاى كه‌مه‌وه، له كاتى ده‌ست نوێژگرتندا، پێنج جار ده‌یشۆرم .\nپاشان شێخ جمال الدین ده‌ستى به‌رز ده‌كاته‌وه و ده‌ڵێت: كه‌س نانى پێ خواردووه؟ دواتر ده‌ڵێت: كه‌واته من له ئێوه پاكترم !\nلێره‌دا ئه‌م پیاوه خۆ ده‌یتوانى به كه‌وچك نان بخوات ، به‌ڵام حه‌ز ده‌كات دیوێكى تر پیشان بدات و بڵێت كه ئێوه هه‌رچیتان هه‌یه شانازى پێوه مه‌كه‌ن .\nهه‌روه‌ها جارێكیان قوتابییه‌كى موسڵمان له زانكۆیه‌كى ئه‌مریكى ده‌بێت، له ناو زانكۆكه‌دا حه‌وزى زه‌وییان هه‌یه، ئه‌ویش له ناو حه‌وزه‌كه‌دا پێى ده‌شوات! مامۆستایه‌ك دێت و هاوارى لێ ده‌كات و ده‌ڵێت :\n– تۆ رِۆژهه‌ڵاتیت و موسڵمانى، هه‌روا نه‌فام و ده‌شته‌كین، پێت مه‌خه‌ره ناو حه‌وزه‌كه .\nئه‌ویش ده‌ڵێت :\n– مامۆستا! جه‌نابت رِۆژى چه‌ند جار ده‌موچاوت ده‌شۆریت؟\n– به‌یانیان له خه‌و هه‌ستم، ده‌موچاوم ده‌شۆرم .\n– تۆ رِۆژى یه‌كجار ده‌موچاوت ده‌شۆریت، به‌ڵام من رِۆژى پێنج جار پێم ده‌شۆرم، كه‌واته پێى من له ده‌موچاوى تۆ پاكتره !\nله‌م كاته‌دا خوێندكاره‌كانى ده‌وریان ده‌ست ده‌كه‌ن به پێكه‌نین .\nهیچ نه‌بێت توانى له‌وێدا ته‌ریقى بكاته‌وه. ئه‌گه‌ر هاتو تۆ بتوانیت له مه‌جلیسدا تۆپ له به‌رانبه‌ره‌كه‌ت بسێنیت، كارێكى گرنگت كردووه. له و جۆره شوێنانه‌دا “قال رسول الله” و “قال تعالى” وه‌ختى نییه، ئه‌و قسانه بۆ كه‌سێك ده‌وترێت خاوه‌نى دڵ بێت -ئه‌هلى دڵ بێت- وه‌ك له سووره‌تى (ق)دا خواى گه‌وره ده‌فه‌رموێت: [لِمَنْ كَانَ ڵهُ قَلْبٌ أَوْ أَلْقَى السَّمْعَ وَهُوَ شَهِیدٌ] (ق:37). واته: “ئامۆژگارى بۆ كه‌سێكه دڵى هه‌بێت، یان به باشى گوێ رِاگرێت و ئاماده بێت دڵ و گوێى بداتێ”. كه‌سى دڵرِه‌ق ده‌بێت بیشكێنیته‌وه و به قسه‌ى حه‌ق و رِوون له ناو ده‌می ده‌یت، كورد گوته‌نى “جێى مشت پێله‌قه‌یه”… به‌ڵام نه‌شگاته شه‌رِفرۆشتن .\nجارى وا هه‌یه كه‌سێكى عه‌لمانى ده‌یه‌وێت رابوێرێت و سوكایه‌تیت پێ بكات، گورج به‌رپه‌رچى بده‌ره‌وه.. من جارێكیان قوتابى بووم، له پێنجى ئاماده‌یى، له ناو خوێندنگه‌دا سیمینارێكیان رِێكخست. یه‌كێك له نوێنه‌رى رِێكخراوه‌كانى سه‌ر به ده‌سه‌ڵات وتى: به رِاستى یه‌كگرتووه‌كان تا ئێستا ته‌قه‌یه‌كیان بۆ كورد نه‌كردووه، نازانم به چییه‌وه شانازى ده‌كه‌ن؟ منیش پێم وت: یه‌كگرتوو ته‌قه‌یه‌كى بۆ كورد نه‌كردووه، ته‌قه‌یه‌كیشى له كورد نه‌كردووه… ئێوه له شه‌رِى براكوژیدا باوك، برا، كورِ…ى كوردتان ده‌كوشت، یه‌كگرتووش موچه‌ى به پاشماوه‌كانیان ده‌دا.. به‌مه‌وه شانازى ده‌كه‌ین! ئیتر له‌وێدا كابرا وه‌خت بوو ببێت به ئاو! تۆ نابێت باسى ئه‌وه بكه‌یت ته‌قه جۆرى هه‌یه، چى باشه‌و چى خراپ و، خۆ مه‌رج نییه هه‌موو ته‌قه‌كردنێك باش بێت، ئێمه ئاشتیخوازین… وه‌ختى ئه‌و جۆره قسانه نییه ده‌بێت بیته‌زێنیت، خۆى بیرى بكه‌وێته‌وه به‌هاى چه‌نده .\nهیممه‌تبه‌رز به …\nدوا ئامۆژگاریم ئه‌وه‌یه: كاتێك ده‌چنه زانكۆ بخوێنن، هیممه‌تبه‌رز بن، چون موسڵمان هیممه‌تبه‌رزه. هه‌میشه داواى چڵه‌پۆپه بكه‌ن، “ئه‌گه‌ر داواتان له خودا كرد، داواى فیرده‌وس بكه‌ن” ، مه‌ڵێن: به خوا له به‌ر ده‌رگاى به‌هشتیشدا فرِێمان بده‌ن، هه‌ر باشه، خوا نه‌یبرِێ به‌سمانه! به‌ڵكو بڵێ خوایه بمخه‌ره خۆشترین شوێن، موڵكى خوا هێنده زۆر و فراوانه، به‌شى هه‌موو داوایه‌ك ده‌كات، ئه‌گه‌ر به خۆیشتدا ده‌بینیت بجوڵێیت، ئیتر له چى ده‌ترسیت؟ بۆ ناپارِێیته‌وه: خوایه! ئه‌گه‌ر ده حۆرى به خه‌ڵكى ده‌ده‌یت، سه‌د بده به من !\nبه‌ڵام ئه‌مه به لاف و گه‌زاف نابێت، دروست نییه مننه‌ت به سه‌ر خوادا بكه‌یت، بڵێى به خوا نه‌مداتێ من قبوڵ ناكه‌م، ئه‌مه بێ ئه‌ده‌بییه، به‌ڵكو كوفره. بجوڵێ و هیوات گه‌وره بێت .\nته‌ماحت له هه‌موو شتێكدا هه‌بێت، له هیچ نارِحه‌تییه‌كى ژیان مه‌ترسه، له به‌رزایى سامت نه‌بێت، مانه‌وه‌ى نێو تاریكى ئازاره‌كه‌ى له ماندووبوونى گه‌یشتن به رِووناكى سه‌ختتره، ئه‌گه‌ر له به‌رزبوونه‌وه سڵ بكه‌یت، ده‌بێت تا ماوى له په‌ستییدا بمێنیته‌وه. وه‌كو شاعیرى تونسى (أبو القاسم الشابی) ده‌ڵێت :\nوَمَن ێتَهَیَّب صُعُودَ الجِبال\nێعِش أَبَدَ الدَّهرِ بَینَ الحُفَر\nكه‌سێك نه‌وێرێ به كێودا هه‌ڵگژێ\nده‌بێ تا هه‌تایه له نێو دۆڵدا بژێ\nده‌بێت هه‌میشه متمانه‌ت به خۆت هه‌بێت، بڵێیت من ئه‌و ئیشه ده‌كه‌م.. ئه‌م قۆناغه ده‌برِم.. ئه‌و كتێبه ته‌واو ده‌كه‌م.. كه‌سى وا هه‌یه ده‌ڵێت: “من ناتوانم وه‌كو فڵان زیره‌ك بم، چون مێشكى ئه‌و باشتره”! بۆ مێشكى له تۆ باشتره؟ خانه‌ى مێشكى هه‌ر وه‌كو تۆیه‌و، وه‌كو تۆیش نان ده‌خوات! گه‌ر ده‌ته‌وێت سه‌ربه‌رز و رِووسوور بیت، خۆتت له كه‌س پێ كه‌متر نه‌بێت .\nوصلى الله وسلم على نبینا محمد وعلى آله وصحبه .\nرۆڵی قوتابیان له نێوان دوێنی و ئه‌مرۆدا\nپه‌روه‌رده‌ی كۆمه‌ڵایه‌تی به‌ر له سیاسه‌ت


كاوە محەمەد: بارزانی و دەوڵەتی كاردانەوە. – WTARIKURD\nكاوە محەمەد: بارزانی و دەوڵەتی كاردانەوە.\nیەكێك لەخراپترین، بەڵام راستگۆترین لێدوانەكانی مەسعود بارزانی، لەوەڵامی پرسیارێكی رۆژنامەی (الشرق الاوسط)دا هاتووە كە پرسی سەربەخۆیی و بڕیاری دامەزراندنی دەوڵەتی كوردی بە هاتنەوە سەركاری نوری مالكی دەبەستێتەوە..رۆژنامەكە لێی دەپرسێت; (چی دەكەیت ئەگەر مالكی گەڕایەوە سەر حوكم ؟)، بارزانی بێ سێ و دوو دەڵێ;( لەو ساتەی مالكی دەبێتە سەرۆك وەزیران، من بە بێ گەڕانەوە بۆ هیچ كەسێك سەربەخۆیی كوردستان رادەگەیەنم، جا چی دەبێ با ببێ) !.\nجارێ پێش هەموو شتێك ئەمە وەڵامی سیاسییەك نیە كە لەناو خێزانێكی سیاسیی گەورە بووە و زۆربەی ژیانیشی لەكاری سیاسیدا بەسەربردووە، بەڵكو ئەمە وەڵامی سیاسییەكی ناكوڵەكە كە مەزاج و دۆخی سایكۆلۆژی خۆی تەحەكوم بە قسەكانی دەكات و بڕیار دەدات. لەسادەترین شیكردنەوەشدا، ئەم لێدوانە بۆمان رووندەكاتەوە كە :\n1- بارزانی هەمیشە كێشە سیاسییەكان بە شەخسەنە دەكات و لەسەر ئەو بنەمایە بڕیار دەدات، نەك لەسەر بنەمای بەرژەوەندیی خەڵك و تانوپۆی سیاسی.\n2- پرسی دەوڵەتی كوردی كە ئومێد و ئامانجی دەیان ملیۆن كوردە، لای ئەو پرۆژە نیە كاری بۆ كردبێت و بكات، بەڵكو كاردانەوەی رووداو و پێشهاتە سیاسییەكانی رۆژە، هەر بۆیە بەرزكردنەوەی دروشمی سەربەخۆییش هەندێ جار لەئاسمان و هەندێ جاریش لەرێسمانە.\n3- كە دەڵێ (بێ گەڕانەوە بۆ هیچ كەسێك..) ئەو بڕیاری سەربەخۆیی دەدات، پێموایە راستگۆترین قسەیەتی كە كردوویەتی، چونكە ئەو نەك هەر لەبڕیاری سیاسیی ئاسایی، تەنانەت (لەبڕیاری راگەیاندنی دەوڵەتیشدا) حساب بۆ هیچ كەس و لایەن و دامەزراوەیەك و رێكارێكی یاسایی ناكات، لەبەرئەوەی رقی لەمالكی یە، ئیتر ئەو بێ گەڕانەوە بۆ پەرلەمان، بۆ لایەنە سیاسییەكان، بۆخەڵك و راپرسی، سەربەخۆیی رادەگەیەنێت !.\n4- دواتر لەوەڵامەكەیدا زۆر روونتر ئەوەمان پێ دەڵێ كە ئەو سیاسییەكە بۆ دامركاندنەوەی كەفوكوڵ و رقە شەخسییەكانی خۆی، ئامادەیە موجازەفە بە هەموو خەڵكی كوردستان و ئایندەیانەوە بكات و قیروسیا لەهەموو شتێك بكات كە دەڵێ من ئەوسا بڕیارەكە دەدەم (..ئینجا چی دەبێ با ببێ..).\nلەم ماوەیەی دواییدا ئەوە چەند جارێكە بەڕێز مەسعود بارزانی بە پەشۆكاوی و دڵەلەرزێ-وە قسەی شاش و ناسیاسییانە دەكات، جاری یەكەم لەبەعشیقە سووكایەتی بە خەڵك كرد و وتی(با بۆ خۆیان هەر هەڵپەڕن)، ئەمجارەش لەم چاوپێكەوتنەیدا لەگەڵ رۆژنامەی (الشرق الاوسط)..ئەگەرچی ناواخنی ئەم جۆرە لێدوانانە مەترسی و هەڕەشەن بۆ سەر بەرژەوەندیی گشتی، بەڵام هاوكات لەو رووەوە پۆزەتیڤن كە حەقیقەتی سیاسییەكان بۆ هەموو لایەك باشتر كەشف دەكات. گرنگ ئەوەیە لایەنە سیاسییەكانی دیكە لێدوانەكان وەك خۆی بخوێننەوە، لەجیاتی ئەوەی بەدوای ئەو بكەون، با پێش خەڵك بكەون و بڕیاری دووربینانە بدەن. چونكە دواجار دەوڵەت (بە چەمكە راستەقینەكەی خۆی) ئەوانە دروستی دەكەن كە كەم قسەی لەسەر دەكەن و كاری بۆ دەكەن، نەك ئەوانەی زۆر قسەی لەسەر دەكەن و كاری بۆ ناكەن.\nوتاریکورد ماڵپەرێکی سەربەخۆ و ئازادە\nLatest posts by وتاریکورد (see all)\nهونەر تۆفیق: جامانە…..! - 2022-06-19\nیوسف محەمەد بەرزنجى: عەزیز گەردى ڕەزێکى بەبەرهەم لە دامێنى قەڵادا. - 2022-06-07\nئەیوب سڵێمان: سیاسەت و دەوڵەتداری لە ئیسلام دا. - 2022-06-04\nئاکۆ برایم: سەربەخۆیى شیاوى میللەتێکە کە ڕێزى وڵاتەکەى بگرێت.\nیوسف عزەدین: بچوکبوونەوەى ئەدۆنیس و گەورەبوونى سەرۆک.\nببن بە هاوڕێمان، بەشێکی نوێ یە\nTweets by @https://twitter.com/KurdWtari\nئارسەر شۆپنهاوەر: نەمــریـی ـ دیالۆگ..!\nدڵشاد دەروێش 2022-06-20\nئیبن خەلدونى سیخوڕ.!\nعوسمان عومەر 2022-06-14\nهیوا ناسیح: چۆن ڕێکخراوی ئه‌منستی ئینته‌رناشناڵ هاته پاڵ که‌یسی دادگاییکردنی نزار خه‌زره‌جی؟\nهیوا ناسیح 2022-05-18\nكامەران عەبدوڵا: پێویستە سزاى لە سێدارەدان جێبەجێبکرێت.\nبورهان شێخ ڕەئوف: پێویستە یاسای هه‌ڵبژاردن هەموار بکرێتەوە.\nبورهان شێخ ڕەئوف 2022-04-21\nلوقمان مستەفا: ھەنگاوی دووەم جێبەجێکردنی بریارەکەیە.!\nلوقمان مستەفا سالح 2022-03-06\nهونەر تۆفیق: جامانە…..!\nعه‌بدوڵا که‌ریم مه‌حمود: کۆمه‌ڵ کوژی 9ی حوزه‌یران.\nعەبدوڵا کەریم مەحمود 2022-06-09\nئەفسانەی مه‌لا مسته‌فا له بیره‌وه‌رییه‌كانی زرار سڵێمان به‌گدا.\nدانا مەنمی 2022-05-28\nعه‌بدوڵا که‌ریم مه‌حمود: مۆنۆمینتی ئه‌نفال.\nعەبدوڵا کەریم مەحمود 2022-05-16


ئەوانەی لە ڕووبەڕووبوونەوەی خۆیاندا بە چواردەوری خەرمانەدا بوونە خەرمانە – بزاڤی خزمەت\nحەزرەت لە پاڵ ئەم هەموو هەستی ترس و نیگەرانیەیدا کە هەیبوو؛ ئەو ساتانەشی کە بە هەستێکی جددی هیوا(رجاء) وتوویانە “کەرەمکانەم” و دڵیان بە هیواوە گۆڕانکاری بەسەر ڕیتمیدا هاتووە، هیچ کەم نەبوون.\nئەو لە ڕێگەی ئەم هەڵسوکەوتەیی و فەرمانی هیوابەخشی بێ خەوشی ئیلاهی کە فەرموویەتی” ڕەحمەت و بەزەیی من پێش توڕەیی و غەزەبم کەوتووە”، چەشنی ئەوەی لە ڕکوعەوە بەرەو “قامة” پشتی ڕاست بکاتەوە، حاڵی فراوانی ڕەحمەتی جەنابی حەق پشانی ئەو کەسانەش دەدا، کە بە هەستان-داکەوتن ملی ڕێگەیان گرتووە.\nچەشنی یەکێک لە شاعیرەکانمان کە دەڵێت:\nگەر گوناحم کەفی دەریا بێت چی خەم ئەی جەلیل\nنیسبەتەن بۆ دەریای ڕەحمەتت “انه شیء قلیل”\nبە گوێرەی کاکڵەی ناوەڕۆکی ئەمە ڕەفتاری کردووە، تفێکی لە دەموچاوی گوناح و هەڵەکان کردووە و، بە ناڵەی “دەستەکانم بگرە”، هەر “ڕەحمەت، ڕەحمەت” ی وتووەتەوە و، سەری لە بەردەرکی هەستی هیوا(رجاء) داناوە و، چەشنی ئەوەی قوم لە ئۆکسیجین بدات، حاڵەتێکی ڕۆحی وەرگرتووە و ناڵاندوویەتی. ئەمەش چەند دڵۆپێکە لەو هەناسانە:\n“ئەی ئەوەی کاتێک بەندەکانی ڕووی تێدەکەن، یەکسەر ڕووی ڕەحمەتیان تێدەکەیت… ئەی ئەوەی هیچ کاتێک هیواکانی ئەوان بێ وەڵام ناهێڵێیتەوە… ئەی ئەوەی ڕزگارکەریانی لەوەی جودا بن لەو ڕێگا و ڕێسا زۆر و زەبەندانەی لە خۆتیان نزیک دەکاتەوە. ئەی ئەوەی عەیب و عاری ئەوانە دادەپۆشیت کە بە هۆی گوناح و سەرکەشیەوە خۆیان لەکەدار کردووە… ئەی گەورەی هەموو گەورەکان، پەروەردگاری من. وەک چۆن هەرگیز دەستت نەناوە بە ڕووی ئەوانەی بە هیواوە سەریان لە بەر دەرکی تۆ داناوە، ئەم بەندەیەی خۆشت مات و مەلول و لەپەوڕوو لەسەر زەوی بەجێمەهێڵە…”\nکڕوزانەوەکانی، خۆیان لە تەوەری ئاخ و فیغانی هەستی رجا-خوف(هیوا-ترس) دەبینیەوە و، ئاماژەی ئەوەی بە کەسانی دوای خۆیشی دەدا، کە بە هەستی هیوا (رجاء) وە ڕوو لەو دەرگایە بکەن. تەنانەت بە نیسبەت ئەو بەدبەختانەی بە تەواوی میحرابیان لێ تێکچووە و، لە نادیاری بێ ئاڕاستەییەدا خەریکی پەلەقاژێن، چەشنی ئەوەی بانگیان بە گوێدا هەڵبدات، بەرەو فراوانی ڕەحمەتی جەنابی حەق بانگهێشتیان دەکات.\nبانگیان دەکات بۆ گەیاندنی ئەو شتانەی خۆی گوێی لێیبووە و ئەنجامیداوە. زیندووترین پەیامی خۆی، کە پێکهاتەکەی لە ترس و هیوایە(خوف – رجاء) پێشکەش بەوان دەکات و بە قەولی ” زیندووبوونەوەی پاش مەرگ” سەرلەنوێ ڕێگاکانی زیندووبوونەوەیان پشان دەدا؛ چەشنی هەناسە ئیسرافیلیەکان ئاڕاستەی ئەو میحرابەیان دەکات کە دەمێکە ونیان کردووە.\nزۆر خاڵ هەیە کە لەم باسە ناوازەیەدا بەسەریاندا تێپەڕیوم. هەربۆیە داوای لێبوردن لە ئەو و خوێنەرانیش دەکەم، دەمەوێت خاڵێک بۆ ئەم تێبینیە زەبەرجەدیانە دابنێم.\nدەمەوێت چەپکێکی تر لەو لاڵانەوە تایبەتانەی سەر بە پێکهاتە ڕۆحیە دەوڵەمەندە لەدونیەکەی ئەو بوون، کە زمانی زمانحاڵی دڵی بوو، هزریشی سەر بە جیهانی ئەوبەری میتافیزک بوو، واتە سەر بە لوتکەی جیهانی ئەولا کە دارای درک پێبردن نیە، چەپکێک لە ئاواز و نەغمە فریشتەئاساکانی هاوکات لەگەڵ فرمێسکی چاوی جەیهون ئاسای – ئەگەرچی زۆریشمان هیچ شتێکی لێ تێناگەین- پشان بدەم و هەندێک لە خاسیەتی ژیان بەخشی ئەو پێشکەش بکەم.\nئەمەش چەند هەناسەیەکە کە لە خولگەی کرۆکی ئەو داستانە ڕۆحیەوە سەرچاوەیان گرتووە:\n“پەروەردگارا بێ توێشووم، بەڵام تەوەکول و تەسلیمیەتم بە تۆ تەواوە. سەرەڕای ئەمە کاتێک بیر لە بێ شوماری گوناحەکانم دەکەمەوە، هەڵدەلەرزم بە لەرزین و ترسی ئەوەی دووچاری سزای تۆ دەبم دامدەگرێت. کاتێک چاویشم بەسەر فراوانی ڕەحمەتی تۆدا شکۆفە دەکات، دڵم بە هەستی ئاسایش و دڵنیاییەوە شاباڵ دەگرێت. کاتێک ئەم حاڵەتە ڕوحیە دامدەگرێت، ئەگەرچی پاشەڕۆژی خراپەکاریەکانم ناڵەشم لێهەڵدەستێنن، هیوای من بە لێبوردەیی تۆ، ئاماژەکانی لێخۆشبوون بە ڕۆحمدا دەپرژێنێت”. وای ئەم حاڵە چی هاوسەنگیەکی سێجایانەیە. ئەمە چی هاوسەنگیەیەکی قوڵی نێوان هەستی ترس و هیوایە!\n“ئەگەرچی بە دەستی بەتاڵیشەوە بچمە حزوری باڵای ئەو، تێبینی ئەوەی لوتف و کەرەمی ئەو بێ پایانە، شاباڵ بە لاشەم دەگرێت و، چاوەکانیشم بە بەڵێنی دەستکەوتی لێبوردەیی و ڕەئفەتی ئەو، بریسکە و شەوقی لێ بەرز دەبێتەوە.\nبە شێوەیەک کەوا لە هەمان کاتدا سەرشارم لە سەرکەشی، دڵم بە سوپریزی زۆر و زەبەندی بەخشندەیی و غوفرانی تۆ، بە شنەبای ئونس و هاودەمی لەگەڵ تۆ، گۆڕانی یەک لەسەر یەک، لە ڕیتمەکانیدا دەست پێدەکات… ئەی پەروەردگارا من لە حزوری تۆدا وەستاوم و خۆم دەدەم بە دەم تاڤگەی رەحمەتی تۆوە. هەتا بتوانم لە خۆم دوور دەکەومەوە و بە تەواوی منێتی خۆمەوە ڕوو لە تۆ دەکەم”…\nبە هەستی ترس و، درک پێبردنێکی قوڵ بە هەستی هیوا، وەک ئەوەی داخوازی ئەو پێگەیەی بەجێنەهێنابێت کە بە ناوی پەیوەندی خۆی لەگەڵ جەنابی حەقدا خۆیی تێدا داناوە، ئەو کە سەر بە چینی نزیکترینی نزیکەکانە(اقرب المقربین) و بە باڵای بەرزی خۆیەوە، وەک ئەوەی بڵێت ” عبودیەت سەرئەنجامی نیعمەتێکە کە پێشتر پێتدراوە”، جارێکی تر چاوێک لە لێزمەی لوتفە ئیلاهیەکان دەگرێت و، دەنگی زوڵاڵی شوکرانەبژێری لێبەرز دەبێتەوە… پاشان دەموچاوی لەبەر دەرکی شوکرانەبژێری دەخشێنێت و، لە بەرامبەر نیعمەتە بێ شومار و بێ کۆتاکانی جەنابی حەقدا، دەم و زمانی دەخاتە بەر فەرمانی لەتیفە ڕەبانییەکەیی(دڵ) و، بە نەغمە و ئاوازی حەمد و سەناوە هاوار دەکات:\n“پەروەردگارم! لە بەرامبەر لوتفی فراوانی تۆ کە بە لێزمەی یەک لە دوا یەک دەڕژێنە سەر ئاسۆی ئیدراکی من، نازانم چی بڵێم… لە بەرامبەر شاباشی بێ خەوشی تۆ کە لە فەزڵ و کەرەمی خۆتەوە سەرچاوەیان گرتووە، زمان دەگیرێت و ئەوەی دەمەوێت بیڵێم لە زارم نایەتە دەرەوە… لوتفی تایبەتی تۆ کە چەشنی تاڤگە خوڕەیان دێت و دەڕۆن، زۆر لەسەرو شایستە بوونی منەوەن، گەر بە وردبینی وَإِنْ تَعُدُّواْ نِعْمَةَ اللّهِ لَا تُحْصُوهَا لێیان بڕوانین و هەوڵی ژماردنی نیعمەتەکان تۆ بدەین ئەوا ناتوانین بیشیانژمێرین. بە هۆی نەتوانایی هیچ نەوتنمەوە دەشکێم و، قوڵ و باڵم دەبێت بە دوو کەرتەوە. لە بەرامبەر ئەو بەخشندەییە تایبەتانەی لەگەڵ مندا ئەنجامتداوە و ئەو کەموکورتیەی لە حەمد و سەنای تۆدا هەمە، توشی شەرمەزاری یەک لە دوا یەک دەبم. ئەوەی لە ڕێگەی ئیسلامەوە بە زیندووبوونەوەی ڕاستەقینە گەشتووم… یان ئەوەی لە ڕێگەی ئیسلامەوە ڕووم لە دەرگای بێ خەوشی درەخشانی تۆ کردووە… یان ئەوەی پەتی بەندایەتی تۆ لە ملمدایە و سەرم لە بەر دەرکی کەرەم و ئیکرامی تۆ داناوە. دەستیشم لەسەر دەسکی لێبوردەیی و بەخشندەیی تۆ داناوە و لەبەر خۆمەوە دەڵێم ” كُلٌّ مِنْ عِنْدِ اللهِ”، تەواوی ئەمانە هەمووی هەر لە تۆوەیە، بە شوکرەوە لەبەردەمتدا خۆم گرمۆڵە دەکەم. هەرچیەک بێت، ئەم هەستی شوکرانەبژێریەش هەر لە تۆوەیە! هەربۆیە هەرکاتێک شوکرانەبژێری تۆش دەکەم، لەبەر ئەوەی ئەمەش لوتفێکی جیاوازی تۆیە، لە نێو بازنەی چاکی شوکرابژێریدا دەخولێمەوە و، هیچ کاتێک ناتوانم حەمد و سەنای تۆ وەک پێویست ئەنجام بدەم”.\nخۆزگە هەموومان درکمان بەو جێکەوتانەی ئەو ببردایە و ژیانمان هەمیشە لەو ڕێچکەیەدا بەسەر ببردایە…\nتەنانەت گەر توانای ئیدراکی تەواوەتی جێکەوتەکانی ئەویشمان نەبێت، ئەوەی پێیداوین وەک نیشانەی بەخشینەکانی داهاتوو قبوڵ بکەین و، لە جیاتی شتانی تیاچوو و بڕاوە، ڕێگەی بەدەستهێنانی ژیانی جاویدانی بگرین و، دڵمان بەو دونیا فانیە نەدەین کە بە “دونیا وەک کەلاکێک وەهایە و ئەوەی بە دوایدا ڕادەکات سەگەکانە” پێناسە کراوە و، پشتمان بە یەک جارەکی لە پۆست و مەقام، شانوشۆرەت، سەروەت و سامان، تەواوی ئارەزووە لاشەیی و بەدەنیەکان هەڵبکەین و، هەمیشە و هەردەم بە بێ وچان بەرەو شەمسی هەموو شەمسەکان(خۆری هەموو خۆرەکان) هەنگاو هەڵبگرین!..\nبەڵام هەیهات! فریومان خوارد بە جوانیە سەرنج ڕاکێشەکانی ئەم دونیا درۆزنە! بە دەستی وەهمی ئەبەدیەت و خەیاڵ پڵاوییەوە گیرمان خوارد، وای لە تافی سەرکەوتندا چۆن شتانێکمان لە دەستدا!..\nچەند جوان قسەکانی وتەبێژی سەدە کە دەڵێت:\nواوەیلا فریومان خوارد! وەهامان زانی ژیانی دونیایی هەمیشەییە، بەڵێ، ئەم ژیانی دونیایە چەشنی خەو و خەیاڵاتێک تێپەڕی. ئەم تەمەنە بێ بنەمایەی هەشمانە، چەشنی چایەک دەکوڵێت و دەڕوات”.\nبەڵام جێگای داخ ئەوەیە، بە ڕێژەیەکی زۆر لەم گەمەیەدا فریومان خوارد، لە پای لە دەستدانی ژیانێکی ئەبەدی، بە دەست جوانیە ڕووکەشەکانی ئەم دونیا فەوتا و بێ وەفایەوە خۆمان خەریک کرد و، جیهانی ئەبەدیمان بە تەواوی لە خاکی فەرامۆشیدا ناشت و داهاتووی خۆمان تاریک کرد.\nبە شێوەیەک نە توانیمان بە تەواوی سوپاسگوزاری بەخشش و دەستکەوتە ئیلاهیەکان بکەین، نە توانیمان درک بەوە ببەین کە ئەمانە دەتوانن سبەینێ ڕاستەقینەکانمان دەست بخەن و چەشنی سەرچاوەی ژیانن بۆ ئێمە.\nگەر بە هەناسەکانی زیا پاشا گوزارشت لەم بابەتە بکەین:\nواوەیلا دیسان لەم گەمەیەدا فریومان خوارد\nئەوەی لە دەستمانداوە دیارە، ناشزانم چیمان بەدەستهێناوە!\nلە ڕاستیشدا بردنەوەمان مومکین نەبوو، چونکە چەشنی ئەوەی هیچ کاتێک نەمرین خۆمان فڕێدایە ناو هەوا و ئارەزوو، بەم شێوەیە کێڵگەی دونیامان کردە بیابانێکی وشکوبرنگ، پاشان یەکە بە یەکەی پردەکانی دونیامان ڕوخاند کە بەرەو ژیانی جاویدانی درێژ دەبوونەوە و، ئیسفنجێکمان هێنا بەسەر هزر و ئیمان بە ژیانی ئەولا. هیچ کاتێکیش نەهاتینەوە سەر خۆمان و سەیرێکی حاڵی جێگە بەزەیی خۆمان بکەین و ڕوومان لە الله بکەینەوە…\nئاژانسی یۆرۆنیوز پەنابەرانی بزاڤی خزمەتی بۆ سەر شاشەکان گواستەوە


بازرگانێك بە كیلۆیەك ماددەی هۆشبەرەوە دەستگیركرا\nتەنیا لە ساڵی 2019دا 30 كەس لە خانەقین بەتۆمەتی بازرگانیكردن و بەكارهێنانی ماددە هۆشبەرەكان دەستگیركراون\nپۆلیسی دیالە، بازرگانێكی ماددە هۆشبەرەكانی دەستگیركرد، لەوكاتەی دەیویست یەك كیلۆ لەجۆری كریستاڵ رادەستی باندێكی ماددە هۆشبەرەكان بكات لە خانەقین.\nئەو بازرگانە بەیانی ئەمڕۆ یەكشەممە 29ی كانونی یەكەم لەناو قەزای خانەقین دەستگیركرا و لەئێستادا بۆ پۆلیسی بەعقوبە گوازراوەتەوە.\nسەرچاوەیەكی باڵا كە لێپرسراوێتی هەیە لە پۆلیسی خانەقین، بە (كەركوك ناو)ی وت "بەیانی ئەمڕۆ پۆلیسى نەهێشتنى ماددە هۆشبەرەکانى دیالە، پەیوەندییان پێوەكردین و باسی ئەوەیانكرد كە دێنە ناو خانەقین بۆ دەستگیركردنی كەسێك".\nوتیشی "دیارە پێشتر زانیارییان لەسەر كەسێك پێدراوە، ئەو كەسە یەك كیلۆ ماددەی هۆشبەری لە جۆری كریستال پێبووە و بەماددە هۆشبەرەكەوە دەستگیركرا".\nدەستگیركراوەكە خەڵكی دەرەوەی خانەقینە و رۆژی هەینی 27ی كانونی یەكەم، بە ماددە هۆشبەرەكەوە دەستگیركراوە و دانیبەوەداناوە كە بڕیاربووە رادەستی باندێكی فرۆشتنی ماددە هۆشبەرەكانی بكات، ئەوەش هەر بەپێی سەرچاوەكەی پۆلیسی خانەقین كە جەختیكردەوە "ئێستا دۆسییەكەی لە خانەقین نییە".\nسەرچاوەیەكی تر لە پۆلیسى نەهێشتنی ماددە هۆشبەرەکانی خانەقین، وتی "ئەوەی دەستگیركراوە كەسێكی ئاسایی نەبووە، بەڵكو بازرگانی ئەو ماددەیە بووە، لەئێستادا هەر خۆی دەستگیركراوە و زانیاری ترمان لەسەر نییە".\nئەوەی دەستگیركراوە كەسێكی ئاسایی نەبووە، بەڵكو بازرگانی ئەو ماددەیە بووە\nتەنیا لە قەزای خانەقین و لە ماوەی ئەمساڵدا 30 كەس بە تۆمەتی بازرگانیكردن بە ماددەی هۆشبەرەوە دەستگیركراون، ئەوەش بەپێێ ئامارێكی پۆلیسی نەهێشتنی ماددە هۆشبەرەکانی خانەقین.\nهەردوو لێپرسراوەكەی پۆلیس، جەختیانكردەوە لەزیادبونی بەكارهێنان و بازرگانیكردن بە ماددە هۆشبەرەكان لە قەزای خانەقین لە ماوەی ئەمساڵداو بەراورد بە ساڵی رابردوو.\n"خانەقین ناوچەیەكی سنورییە لەگەڵ ئێران و بەستنەوەی هەرێمی كوردستان بە شارەكانی ناوەڕاست و خواروی عیراق، لەگەڵئەوەشدا نەتەوەی جیاوازی تیایە، ئەمەش بازرگانیكردن و بەكارهێنانی ئەو ماددەیەی ئاسان كردووە"، سەرچاوەیەكی پۆلیسی خانەقین وایوت.\nلە ماوەی ئەمساڵدا پۆلیس بە هاوكاری رێكخراوەكانی كۆمەڵی مەدەنی دەیان چالاكی هۆشیاركردنەوەی لەبارەی ماددە هۆشبەرەكانەوە رێكخستووە، تەنانەت لەناو خوێندنگەكانیش، بەڵام وەك پۆلیس دەڵێت حاڵەتەكان زیاتر بون.\nپۆلیس دەڵێت دەستگیركراوان لە هەموو نەتەوەكانی تێدایە و زۆرینەی ئەوانەی دانیان بەتاوانەكانیاندا ناوە، پەیوەندییان هەبووە لەگەڵ بازرگانانی ئێران.


(بەلەمی نادیار)ی سامی هادی بڵاوکرایەوە - بنکەی روناکبیریی گەلاوێژ :: Gelawej\n(بەلەمی نادیار)ی سامی هادی بڵاوکرایەوە\nچاپکراو Aug 10, 2021\nبەلەمی نادیار، ناونیشانی کتێبێکی نوێی سامی هادی شاعیر و روناکبیرە کە لە ئێستادا بڵاوکراوەتەوەو لە کتێبفرۆشیەکاندا دەست دەکەوێت.\nئەم کتێبە شیعریە لە لایەن ناوەندی باڵندە چاپ و بڵاوکراوەتەوە.\nسامی هادی، ساڵی ١٩٦٢ لە هەولێر لە دایکبووە. “ئایینی گیاکان” و “زەنگێک لە کەناری بێهوودەیییەوە” دوو کتێبی شیعریی ئەون. هەروەها عەبدوڵڵا تاهیر بەرزنجی کۆمەڵێک لە شیعرەکانی کردووە بە عەرەبی و بە ناوی “لا منزل یشبە البحر” لە بیرووت چاپ و بڵاو بووەتەوە.\nلە کتێبەکەدا، شاڵاو حەبیبە، شاعیر و سەرپەرشتیاری ناوەندی باڵندە، پێشەکەیەکی لەبارەی تێکستەکانی نێو ئەم کتێبەی سامی هادی نوسیوە، کە لێرەدا دەقی پێشەکیەکە بڵاودەکەینەوە:\nكەرەنتینە دەرفەتێكی باش بوو بۆ هەندێك لە نووسەرانی ئێمە كە بنووسن. دەركەوت رەنگە كێشەكە بێكاتی و دەرفەتێكی باش بۆ تێفكرین بووبێت. پێشتر هێندێك لەو كتێبانەم خوێندبوونەوە، بەڵام ئەمە یەكەمین كتێبی شیعرە كە دەیخوێنمەوە. لەو هەرایەی كەرەنتینەكراوان لەناو بێزاری نابوویانەوە، سامی هادی یەكێك بووە لەو نووسەرانەی بێدەنگ خەریكی شیعر نووسین بووە. راستەوخۆ نا، بەڵام ئەمە لە تێڕوانینە شیعرییەكانی و وێنەسازییەكانیدا درك پێ دەكرێت.\nهەروەها ئەم دەرفەتە باشە، گۆڕانی شێوازی نووسینیشی لەگەڵ خۆیدا هێناوە. بە گەڕانەوە بۆ شیعرە كۆنەكانی نووسەر، كە لە كۆتایی ئەم كتێبەدا یەك-دوو نموونە دانراون، دەبینین لێرەدا نمایشێكی تر لە فۆڕم و رامانە شیعرییەكانیدا هەیە، هەرچەند هێشتاكە، وەك چۆن لای من پێی ناسراوە، شاعیری وەرزەكان و شەراب و مۆسیقایە.\nشاعیری ئێمە بە دەگمەن بە دوای ئەوەدا دەڕوات فۆڕمێكی تر لە نووسین، زمانێكی تر بۆ دەربڕین تاقی بكاتەوە، بەڵكوو هەر ئەو دنیایەی جارێك كەشفی دەكات، تا دوانووسین پێوەی گیرۆدە دەبێت، واتا هەر شیعرێكەو جار دوای جار دەینووسێتەوە. نازانم هەڵكشانی تەمەنە، یان ئەو دەرفەتە باشەی تێفكرین، كە لێرەدا وای لە سامی هادی كردووە ڕێ بە زەینی خۆی بدات، شیعری نوێ بنووسێت و جیهانی نوێ كەشف بكات.\nئەوەی لە نێو شیعرەكانیدا دەیخوێنینەوە، وابەستە بوونی شاعیرێكە بەوەی وەرزەكان دەیخولقێنن. كۆی دەربڕین، وێنەسازی و ئاماژە شیعرییەكانی سامی هادی، لەوەرزەكانەوە سەر دەردەهێنن. ئەم رۆحە سرووشتخوازو باخەوانئاسایە لە ژیانی خۆیشیدا بەرچاوە. واتا لێرەدا لەگەڵ شاعیرێكدا سەروكارمان هەیە، كە ئەویش لەگەڵ ژیانی خۆی و شیعری خۆیدا سەروكاری هەیە.\nمن هەمیشە ئەو چەشنە شاعیرەم خۆش ویستووە، كە دەتوانین سێبەرەكانی ژیانی، لە پەناوپەسێوی شیعرەكانیدا بدۆزینەوە. هەڵبەتە تا شوێنێك هونەری شیعر بخوازێت، نەك بەو ڕادەیەی كە شاعیرمان هەیە تا ئێستایش لە شیعرە كۆنەكانی خۆی هەڵدێت و گەنجێتی دەكات بە پاكانەی بیركردنەوە بەدەكانی.\nلەكۆی ئەم كتێبەدا، بە تایبەت لە رووی بابەتەكانییەوە، ئەو سامی هادییە دەبینم كە ساڵی 2012 ناسیم. ئەو كات دانا فایەق-ی چیرۆكنووس لە پاشكۆی ئەدەبیی "رەخنەی چاودێر" ئیشێكی بۆ دۆزیبوومەوە. فایەق خۆیشی لەو لیستەدایە كە لە كەرەنتینەدا كتێبیان نووسیوە. هەرچەند ئەو بە نۆ رۆژ نووسیوویەتی، بەڵام كەرەنتینەیەكی پێویست بوو بۆ ئەوەی بە شێنەیی بیر لە هەموو ئەو شتانە بكاتەوە، كە پێویست بوو پێیان بگات.\nمن ئەو كات سامی هادیی-ەكم ناسی، كە حەزی لە مۆسیقای كلاسیك بوو، بە تایبەت ڤیڤاڵدی و باخ، هەروەها بوتڵە شەرابەكانی، كە هێندێكیان زۆر كۆن بوون، ئینجا ژوورەكەی لە ڕۆژنامە، كە بەشێك لە پەنجەرەكەی بە گوڵەكان داپۆشرابوو. ئەمانە هێشتا هەن. بێشك مەبەستم ئەوە نییە ئەم ئادگارانە یارمەتیی كەسێك بدەن ببێتە نووسەرێكی باش، هێندەی دەمەوێت بڵێم ئەو دنیایەكی خۆیی لە شیعردا خوڵقاندووە. هەر ئەمەشە وادەكات من ئەم پیاوەی نێو شیعرەكانی بناسمەوە. ئاسایی بۆ كەسێكیش كە شاعیر ناناسێت، دنیایەكی تر -بەرباسە و واتاكان بە جۆرێكی تر جیاواز لەوەی من دەیبینم- دەكرێنەوە.\nلەم شیعرانەدا لێرەو لەوێ رووبەڕووی پەنجەرەك دەبینەوە، كە بۆ ئەم پیاوەی نێو شیعرەكان تەنیا ئەم پەنجەرە زۆر كۆنە ماوەتەوە، تا بتوانێت تێڕوانێكی تر بۆ شتەكان بخاتە ڕوو. لەو ڕۆژگارە قەتیسكراوەی نێو ماڵەكاندا، هەم زمانی شیعری و هەم هەبوونی پەنجەرەیەك دەتوانێت فریادڕەس بێت. كەواتە بە دیوێكی تردا دەتوانین بڵێین، هەموو ئەوەی دەیخوێنینەوە، دنیایەكی تر لەو دیو پەنجەرەوە، كە ئێمە تەنیا بینەرێكی مەست و خەواڵووین.\nسامی هادی لە هێندێك لە شاعیرانی بەناوودەنگی ئێمە، بە تایبەت نەوەی من و ئەوانی دوای منیش، شاعیرترە، كە خۆشبەختانە دەتوانم لە شیعرەكانی تێ بگەم. ئەمەیش ئەو خاڵە بەهێزەی تێكستی ئەوە، كە هاوڕێیەتیی نێوان من و شیعرەكانی دەخوڵقێنێت. هەرچەند هێندێك لە هاوڕێكانم زۆر دڵخۆش نین بەوەی كاتێك لە شیعرەكان تێدەگەن، بەڵام مەرجێكی سەرەتایی شیعرو مافێكی سەرەتاییی خوێنەرە، كە بزانێت شیعرەكە دەیەوێت چی دەرببڕێت. شیعری باش، خۆی لە خوێنەرەكانی نادزێتەوە؛ ناترسێت؛ بە تەمومژی ساختە خۆی واتادار ناكات، چونكە ئاوا واتایش ساختە دەبێت.\nلەناو ئێمەی كورددا لیستێكی درێژ لەو شاعیرانەمان هەیە، بە تایبەت ئەو نەوانەی ئاماژەم پێیان كرد، كە هیچ بنیادەمێك نییە بزانێت مەبەستیان لەم دێڕو پەخشانگەلە چییە!\nبۆ شاعیرێك كە هەڵپەی "شیعری گەورە"، "جیهانبینیی گەورە" و "فەلسەفەی گەورە"یەتی، رەنگە رێگە درووستەكە ئەوە بێت وەك شاعیری ئەم كتێبە، سەرەتا دنیا راستەقینەكەی خۆی بنووسێتەوە، نەك نوشتە ئاسا شتێكمان بۆ بنووسێت، كە بەس خۆی و یەك-دوو برادەری دەورووبەری خۆی تێی بگەن، كە هەڵبەت ئەوانیش خۆی بۆی باس كردوون.\nئەم بابەتە 270 جار خوێندراوەتەوە


دوو قسە لەسەر مەسعود عەبدولخالق؛ سیناریۆی لاوازو دەرەنجامی پێچەوانە\nلەبیرمە ماڵی كاك مەسعود كوڕی مەلا عەبدولخالق (مەسعود عبدالخالق) دراوسێمان بوون، ئێمەو ئەوان كەسوكاری پێشمەرگەبوین. نەماندەوێرا بەهیچ كلۆجێك تێكەڵ بەخەڵكی دیكە ببین، لەگەڵ هەر بارودۆخێكی نائاسایی جار هەبوو یەك مانگ تا 40 رۆژ نەماندەوێرا توخنی ماڵەوە بكەوین!\nئەوكاتە من منداڵ بووم، بەڵام رۆژانە تەلقینیان دەداین كە نابێ باسی هیچ لای هیچ كەسێك بكەین! لەبەرئەوەی كاك مەسعود پێشمەرگەی یەكێتی نیشتیمانی كوردستان بوو، ئەوان هەواڵی ئێمەو ئێمەش هەواڵی ئەوانمان دەزانی، مامێكم لەگواستنەوەی خۆراك و پێویستی بۆ پێشمەرگە لەدارەتوو لەلایەن رژێم گیرا سێ مانگ ژیانمان لێ حەرام بوو، مامێكی دیكەم دوای برینداربوون بۆ چارەسەری بەپەلە هێنرایە هەولێَر، داپیرەم (نەنكم) لە گوندی سێكانی دەشتی كۆیە، بەر موشەكی فرۆكەی بەعس كەوت و شەهید بوو، هەر لەوێ ناشتمان و نەمانتوانی تەعزیەی بۆ دابنێین. ئەوان لەو روداوانە ئاگاداربوون. چەندین جار شەوان لەترسی جاسوس و پیاوانی رژێم پەنامان بۆ یەكتر بردووەو شەوان بەخێزانەوە لای یەكتر دەماینەوە..\nبڕواناكەم ئێرانییەكانیش بۆ جاسوسیكردن پێویستیان بەكەس بێت لێرەوە بچێتە ئورمییە بۆئەوەی راپۆرتێك لە نوسەرو رۆژنامەنوسێك وەرگرن! ئەوەتا بارەگاكانیان لەكوردستان روونە لەكوێن و لەهەولێر بتەوێ سەردانیان بكەیت نزیكە لەئەنجومەنی وەزیران\nئەوانیش وەك ئێمە رووت و رەجاڵ بوون، لەترسی رژێمی بەعس و گرتنی كەسوكارەكەی، خۆیان لەسوچێكی ئەم شارە حەشاردابوو نەبادا عومەر موختار ناویان بداتە ئەمن و ئیستیخبارات. خێزانێكی تا بڵێی شۆڕشگێڕو لەخۆ بردوو بوون، ناو ناوبانگێكی زۆریان هەبوو.\nباوكی كاك مەسعود تاكە مەلا بوو (بەغیابی) لەناوچەكە ژنی لەپێشمەرگە مارەدەكرد، مەلاكانی دیكە نەیاندەكرد، بۆیە كەسوكاری پێشمەرگە دەهاتنە لای ئەو.\nچەند رۆژێكە لەلایەن چەند دامودەزگایەكی ئیعلامیی هەولێر پرۆپاگەندەی زۆر لاواز لەسەر ئەو پیاوە دەكرێت!\nبەراستی عەیبەیەكی زۆر گەورەیە لەرۆژگارێكدا دەیان بەبەرچاوی هەموومانەوە رۆژانە جەندرمەو سوپای تورك بەئۆپەراسیۆنەكانیان خاك و خەڵكی كوردستان دەسوتێنن و لەسەر روپەڕی رۆژنامەكان ناو ئەدرەسی بارەگاكانی میت و سوپای تورك بڵاودەكرێتەوە كەچی باسی جاسوسیكردن بكرێت!\nئەو جۆرە پرۆپاگەندانە ئەوەندەی ئەو حزب و دامودەزگایانە ناشرین دەكات كە بونەتە ماكینەی بەرهەمهێنانی پرۆپاگەندەو درۆ، ئەوەندە ئەو كەسانە ناشرین ناكات كە لانیكەم دەیانەوێ نەسیحەتێكی ئەم دەسەڵاتدارانە بكەن\nبڕواناكەم ئێرانییەكانیش بۆ جاسوسیكردن پێویستیان بەكەس بێت لێرەوە بچێتە ئورمییە بۆئەوەی راپۆرتێك لە نوسەرو رۆژنامەنوسێك وەرگرن! ئەوەتا بارەگاكانیان لەكوردستان روونە لەكوێن و لەهەولێر بتەوێ سەردانیان بكەیت نزیكە لەئەنجومەنی وەزیران! ئەو زەحمەتیی و ئەرك كێشانەی پێویست نییە.\nئەو جۆرە پرۆپاگەندانە ئەوەندەی ئەو حزب و دامودەزگایانە ناشرین دەكات كە بونەتە ماكینەی بەرهەمهێنانی پرۆپاگەندەو درۆ، ئەوەندە ئەو كەسانە ناشرین ناكات كە لانیكەم دەیانەوێ نەسیحەتێكی ئەم دەسەڵاتدارانە بكەن كە ئێستا بونەتە خاوەنی ماكینەی ئیعلامیی زۆر گەورەو بەپارەو قوتی ژێر زەوی و سەرزەوی ئەم میللەتە دەیانەوێ بۆ داپۆشینی شكست و گەندەڵییەكانیان، پرۆپاگەندە لەدژی حەقبێژو نوسەرو رۆژنامەنوسان بكەن.


کازمی: باوەڕ بەوانە مەکەن بەڵێنی دامەزراندن و دابەشکردنی زەوی دەدەن – Esta News\nسەرۆکوەزیرانی عێراق پەیامێک ئاڕاستەی دەنگدەرانی عێراق دەکات، لەبارەی بەڵێنی چەند بەربژێر و لایەنێکی سیاسی کە بۆ کۆکردنەوەی دەنگ باس لە دامەزراندن و پێدانی زەوی دەکەن و دەشڵێت، باوەڕیان پێنەکەن.\nلە هەژماری تایبەتی خۆی لە تۆڕی کۆمەڵایەتیی تویتەر، مستەفا کازمی، سەرۆکوەزیرانی عێراق تویتێکی لەبارەی بەڵێنی ژمارەیەک بەربژێر و لایەنی سیاسی لەمیانی بانگەشەی هەڵبژاردنەکاندا بڵاوکردەوە و نووسیویەتی، “چەند رۆژێكی كەم ماوە لە بەردەم گەلەكەمان بۆ ئەوەی ئاییندەی خۆی لە رێگەی بەشداریكردنی فراوان و هەڵبژاردنی دروستەوە، بنەخشێنێت”.\nلەبارەی بەشێک لە بەڵێنەکانی بەربژێرەکانەوە کازمی لە تویتەکەیدا نووسیویەتی، “بڕوا بەوانە مەكەن گفتی وەهمی دەدەن بۆ دامەزراندن و پارچەزەوی دەنگ دەكڕن، گوێ لەوانەش مەگرن هەڕەشە دەكەن، بە دەنگەکانتان لە هەڵبژاردنێكی ئازاد و بێگەرددا ئەم کەسانە دووربخەنەوە. با پێکەوە ئاییندەیەک بونیادبنێین شایەنی گەل بێت”.\nبڕیارە رۆژی 10ی ئۆکتۆبەر، هەڵبژاردنی پێشوەختەی ئەنجوومەنی نوێنەرانی عێراق بەڕێوەبچێت. بەپێی ئامارەکانی کۆمیسیۆنی باڵای سەربەخۆی هەڵبژاردنەکان، لە عێراق و هەرێمی کوردستان 24 ملیۆن و 29 هەزار و 927 کەس مافی دەنگدانیان هەیە.


مێژوی ئەمڕۆ Jan 31, 2021\n- لە رۆژى 31/1/1797 فرانز شوبرت (Franz Peter Schubert)، موزیسیان و ئاوازدانەرى نه‌مساوی لە شارى فیینا لە دایکبووە، لە رۆژى 19/11/1828 لە تەمەنى (31) ساڵى بەنەخۆشى لە شارى فیینا کۆچى دوایى کردووە.\n- لە رۆژى 31/1/1905 جۆن ئۆهارا (John Henry O'Hara)، رۆماننوس و چیرۆكنوس و سیناریۆنوس و نوسه‌ری ئه‌مریکی لە شارى بوتسفیل لە دایکبووە، لە رۆژى 11/4/1970 لە تەمەنى (65) ساڵى بە نەخۆشى دڵ لە شارى برینستۆن کۆچى دوایى کردوە.\n- لە رۆژى 31/1/1933 جون گلزروسی (John Galsworthy)، رۆماننوس و شانۆنوس و سیناریۆنوس و نوسەرى ئینگلیزی لە تەمەنى (66) ساڵى بەنەخۆشى شێرپەنجە لە شارى لەندەن کۆچى دوایى کردووە، لە رۆژى 14/8/1867 لە شارى کینگستۆن لە دایکبووە، لە ساڵى 1932 خه‌ڵاتی نۆبڵی ئه‌ده‌بی وەرگرتووە.\n- لە رۆژى 31/1/1935 کنزابورو ئه‌وی، رۆماننوس و سیناریۆنوس و نوسەر و ئه‌كادیمیستى یابانی لە شارى ئیهیمە لە دایکبووە، لە ساڵى 1994 خه‌ڵاتی نۆبڵی ئه‌ده‌بی وەرگرتووە.\n- لە رۆژى 31/1/1938 خەیری شەلەبی، رۆماننوس و نوسه‌ری میسرى لە گوندى شباس عمیر له شارى كفر شێخ له دایکبووە، لە رۆژى 9/9/2011 له ته‌مه‌نى (73) ساڵى کۆچى دوایى کردووە.\n- لە رۆژى 31/1/1965 جوان رولینگ موراى (Joanne Rowling)، ژنه رۆماننوس و سیناریۆنوس و نوسه‌ری ئینگلیزی لە شارى گلوسترشیر لە دایکبووە.\n- لە رۆژى 31/1/2020 ماری هیگینس کلارک (Mary Theresa Eleanor Higgins)، ژنە رۆماننوس و نوسەرى ئه‌مریكى لە تەمەنى (93) ساڵى لە شارى نیپلز کۆچى دوایى کردووە، لە رۆژى 24/12/1927 لە شارى نیۆیۆرک لە دایکبووە، خاوەنى زیاتر لە (50) کتێبى چاپکراو بووە، زیاتر لە (100) ملیۆن دانە لە کتێبەکانى فرۆشراوە، بە شاژنی چاوەڕوانی ناسرابوو بەهۆی ستایلی نووسینی چەند کتێبێکییەوە.


جۆرەکانی مۆدێلی قژی خانمانە 2019 بۆ هەر شێوازێکی دەمووچاو | کانیاو\nوەکو پێشنیارێک لە لایەن کانیاو بۆ ئێوە، باشترە بەرلە دابینی کات بۆ سالۆنی جوانکاری، سەرەتا باشترین جۆرەکانی مۆدێلی قژی خانمانە 2019 کە بۆ شێوازی دەمووچاوتان گونجاوە و حەزتان لێیەتی دیاری بکەن و وێنەی ئەو مۆدێلانە‌تان پێ‌بێت. ئەم قۆناغە لەبەر ئەوەیە کە جوانکار هان‌دەدات تا باش‌تر تێبگات کە ئێوە بە چ مۆدێلێکی قژ بایەخ ئەدەن و دەرفەتێک بۆ پێشنیار بە ئێوە دەدات.\nجۆرەکانی مۆدێلی قژی خانمانە بۆ شێوازی دەمووچاویی دڵ\nقژی تەنک‌کراوی درێژی کلاسیک یەکێک لە باش‌ترین مۆدێلەکانی قژی خانمانەیە بۆ دەمووچاوێک کە بە شێوازی دڵە. ئەستێرە بەناوبانگەکان وەکو ریس ویترێسپون، جێنیفێر ئانیستۆن و سوپێر مۆدێل جۆردان دان، نموونەی جێواز لەم مۆدێلی قژی خانمانەیان تاقی کردوەتەوە. قژی تەنک‌کراوی درێژی کلاسیک زۆرجار تا چەناکە یان راست لە ژێر چناکە کورت دەبێتەوە. ئەمە زۆر باشە. لەبەرئەوەکە چوارچێوەی ئێسکی چەناکە نەرم و شانەکان سەخت دەردەخات. هەروەها دەتوانن بە کەڵک گرتن لە قژی پێشەوەی سەر، هاوتایی لە بەشی پانی تەوێل جێگیر کەن.\nئەو خانمانە کە دەمووچاویان بە شێوەی دڵە، دەبێت لە هەڵبژاردنی مۆدێلی قژی زۆر کورت پارێز بکەن. لەبەر ئەوەی کە دەبێتە هۆی ئەوە کە چەناکە لەڕادەبەدەر بێتە بەرچاو.\nجۆرەکانی مۆدێلی قژی خانمانە بۆ شێوەی دەمووچاوی هەرمێیی\nئەگەر شێوەی دەمووچاوتان وەکو هەرمێیە، ئەمە بەو مانایە کە چەناکەی ئێوە لە تەوێل، پان‌ترە. لە ئاکام‌دا مۆدێلی قژی خانمانەی تەنک‌کراوی درێژی کلاسیک بۆ کەم کردنەوەی پانی ڕوومەت و چەناکە و دانانی هاوسەنگی لە شێوەی دەمووچاوتان زۆر کارسازە.\nئێوە لەوانەیە بتانەوێ قژی چەتری بەرچاوتان، بێتە بەر تەوێڵتان. بەم کارە تەوێل بەربڵاو دێتە بەرچاو و هاوتایی زیاتر لەگەڵ شێوەی دەمووچاوتان دەکات. لە کۆتایی‌دا، لوول کردنی موو شێوەیەکی هەرە باش بۆ داشاردنی گەورەیی چەناکە و ڕوومەتە.\nجۆرەکانی مۆدێلی قژی خانمانە بۆ شێوەی دەمووچاوی کێشراو و درێژ\nبەرزی دەمووچاوی کێشراو، درێژترە لە پانی دەمووچاو و نێوەی خوارۆ بەرچاوترە. ئەستێرە بەناوبانگەکان وەکو سارا جێسیکا پارکێر و لیو تایلێر، خاوەنی دەمووچاوی کێشراو و درێژن. مووی کورت تا ژێر چەناکە بۆ کەسانێک کە دەمووچاویان کێشراو و درێژە هەرە باشە. چۆنکە گومانێک دروست ئەکات کە دەمووچاوتان پڕترە. لە هەڵبژاردنی مۆدێلی قژی زۆر کورت یان زۆر درێژ پارێز بکەن. لەبەر ئەوەی کە دەتوانێ کێشراوەیی دەمووچاوتان زۆرتر بکات. ئەگەر تەوێلتان بەرزە، مۆدێلێکی چەتردار هەڵبژێرن. بەمجۆرە، دەتوانن کێشراوەیی دەمووچاوی خۆتان کورت‌تر لەو شتە کە هەیە نیشان بدەن. مۆدێلی قژی لوول و شەپۆلاویش پێشنیارێک بۆ ئێوەیە. قژی شەپۆل‌دار پانی پێویستی دەمووچاو بۆ دروست کردنی هاوتایی لە ڕوخسارتان دابین دەکات.\nجۆرەکانی مۆدێلی قژی خانمانە بۆ شێوەی چوارگۆشە\nئەگەر شێوەی دەمووچاوتان چوارگۆشەیە، گرینگ‌ترین شت ئەمەیە کە بە هاوکاری مۆدێلی مووی خۆتان نەرمی بە دەمووچاوتان بدەن. مۆدێلێکی قژی کورتی تەنک‌کراو لەگەڵ هێڵی لار، گونجاوترین مۆدێل بۆ کەم کردنەوەی قورس و قۆڵی ناو رواڵەت‌تانە.\nجۆرەکانی مۆدێلی قژی خانمانە بۆ شێوەی درێژۆک\nزۆر لە خەڵک دەمووچاوی چوارگۆشە و درێژۆک بە هەڵە ئەگرن، بەڵام جیاوازیەکی سەرنجڕاکێش لەم دوو شێوەی دەمووچاوەدا هەیە. ئەگەرچی هەردووکیان بە ئێسکی چەناکەی گۆشەدار و شوێنی سەوز بوونی موو دیاری دەبن، بەڵام دەمووچاوی درێژۆک، کێشراوەترە. بۆ تێگەیشتنی باشتر لەم بابەتە، دەمووچاوی کەسانی بەناوبانگ وەکو ساندێرا بوولاک، کریستین ویج و گینت پالتێر تماشا بکەن. باشترین مۆدێلی قژی ژنانە بۆ هاوسەنگی لەگەڵ ئەم شێوە دەمووچاوە، مۆدێلی قژی تەنک کراو بە چین و شەپۆلە.\nتا ئەو شۆێنە دەتوانن، لە مۆدێلی قژی زۆر کورت یان گۆشەدار پارێز بکەن. چۆنکە گۆشەداری دەمووچاوتان زیاتر دەکات. باشترە مۆدێلێکی قژی نەزۆر کورت و نەزۆر درێژ هەلبژێرن. هێڵی قژی لار بە هێواشی لە هەردولای دەمووچاو بەش دەبێت و هڵبژاردنێکی هەرەباشە بۆ دەمووچاوی درێژۆک. چۆنکە نەرمی و خڕی زۆر بە دەمووچاوتان دەدات.\nمۆدێلی قژی خانمانەی2019 بۆ شێوەی سێ گۆشە\nئێوە دەتوانن دەمووچاوێکی سێ گۆشە لە ئەستێرە بەناوبانگەکان وەکو کریستینا ریچی و جوولیانا رانچی ببینن. ئەم شێوە دەمووچاوە خاوەنی تەوێڵێکی پان و ئێسکی چەناکەی زۆر باریکە. مۆدێلی هەرباش بۆ ئەم کەسانە ئەوەیە کە قژیان تا سەرشان درێژ بێت. ئەم مۆدێلە بە کێشانی سەرنج بۆ لای مووەکان، سەرنج لە ئێسکی باریکی چەناکەتان دوور دەکاتەوە.\nئەم مۆدێلە قژی ژنانە نەتەنیا جوانە بەڵکو زۆر جۆراوجورە. دەتوانن بە سافی یان شەپۆلدار بە کاری بەرن. جگەلە ئەمانە، زۆر کردنی چەترێکی لار، خاڵێکی جۆانە بۆ کەسانێک کە تەوێڵیان پانە.\nمۆدێلی قژی خانمانەی2019 بۆ شێوەی بەیزی\nخاڵێکی خۆش کە لە بواری شێوەی دەمووچاوی بەیزی هەیە، ئەوەیە کە دەتوانێ لەگەڵ مۆدێلی قژی یەکجار زۆر گونجاو بێت. لەبەرئەوە کە شێوەی دەمووچاوتان بێ کەمووکۆرتیە، پێویست ناکات هاوسەنگی درووست بکەن. بڵام دەبێت هەموو شتێک هاوتا ڕابگرن.\nئەستێرە بەناوبانگەکان وەکو: ئێما واتسۆن، جێسیکا ئالبا و مێگان فاکس ئەم شێوەی دەمووچاوەیان هەیە. لەم ساڵانەی دواییدا، بە جۆرەکانی قژی کورت و درێژ ڕۆڵیان گێڕاوە.\nکاتێ کە باسی مۆدێلی قژی گونجاو بۆ شێوەی دەمووچاوی بەیزی دیتە بەرۆ، بەربژێرێکی زۆر بۆ هەڵبژاردن هەن. یەکێ لەم مۆدێله گونجاوانە بۆ ئەم شێوەی دەمووچاوە، مۆدێلی پێکسیە، ئەم مۆدێلە بە شێوەیەکی سەرنجڕاکێش کورت‌ترە لە کورت‌کردنی A و ڕێژەی مووەکان لە بەشی سەرۆ زیاترە لە خوارۆ.\nمۆدێلی قژی خانمانەی2019 بۆ شێوەی خڕ\nمۆدێلێکی قژی خانمانەی درێژ، هەڵبژاردەیەکی گۆنجاوە بۆ شێوەی دەمووچاوی خڕ. ئەمە یارمەتی‌تان دەدات پانی دەمووچاو بە کەم‌ترین ئاست بگات و زیاتر درێژ بەرچاو کەوێت. چەتری تەواو و ناوین بە هیچ شێوەیەک پێشنیار ناکرێت. لەبەر ئەوەی کە دەبێتە هۆی ئەوە کە دەمووچاوتان پان‌تر بێتە بەرچاو.\nیەکێک لە باشترین مۆدێلەکانی قژ، کە بۆ شێوەی دەمووچاوی خڕ گونجاوە، مۆدێلی قژی کورت یان کورت‌کردنی Aیە. لەم مۆدێلە مووەکانی بەرۆ لە پشتەوە درێژترن. ئێوە دەتوانن لە قژی چەتری بە هێڵی لاریش کەڵک ببەن. لە هەڵبژاردنی ئەو مۆدێلانە کە دەوری دەمووچاوتان خڕ یان لوول یان پانتر دەکەن، پارێز بکەن. کێریستن دۆنێست و کێلی کلارێکسۆن، دوو نموونەی بەرچاو بەم شێوەی دەمووچاوەن.